**Izvješće o provedbi projekta**

**„*Lokalni program djelovanja za mlade grada Makarske“***

**Opći podaci o projektu**

*Lokalni program djelovanja za mlade grada Makarske* (u daljnjem tekstu: LPDM) naziv je projekta koji je **Grad Makarska** prijavio na natječaj Ministarstva socijalne politike i mladih u lipnju 2015. Riječ je o natječaju iz programa financijske potpore projektima usmjerenih mladima za prioritetno područje *Lokalni i regionalni programi za mlade*. Projekt je financiran iznosom od **55.064,00** kuna bespovratnih sredstava. Navedena sredstva utrošena su u svrhu održavanja edukacijskih radionica za mlade, provedbu SWOT analize s ciljem definiranja vizije, misije i strateških ciljeva LPDM-a te organiziranje tribina, panel rasprava i okruglih stolova. Cilj, tj. ishod projekta je izrada **strateškog dokumenta za definiranje lokalne politike za mlade** kroz više prioritetnih područja.

**Uvodne aktivnosti**

Nakon uspješne prijave na natječaj, Grad Makarska je u studenom 2015. imenovan za nositelja projekta, dok su za projektne partnere imenovane udruge **Građanska inicijativa „Ruke za bolju Makarsku“** i **Savjetovalište Lanterna**. Nakon potpisivanja ugovora s resornim Ministarstvom imenovana je Radna skupina za međusektorsku suradnju te izradu i praćenje LPDM-a koju su činili predstavnici Gradskog vijeća, Gradske uprave, organizacija civilnog društva, Srednje škole Fra Andrije Kačića Miošića i neformalnih inicijativa mladih. Za voditelja projekta imenovan je **Petar Kelvišer**, predsjednik Građanske inicijative „Ruke za bolju Makarsku“.

**HODOGRAM GLAVNIH PROJEKTNIH AKTIVNOSTI**

**Studeni - prosinac 2015.**

**1. Provedba radionica unutar edukativnog modula *Abeceda aktivnog građanstva***.

Cilj radionica vezan je uz osnaživanje mladih kao aktivnih subjekata, nositelja društvene promjene koji poznaju i razumiju društveno-političke procese, kritički ih promišljaju i nenasilno djeluju s ciljem smanjenja društvene nejednakosti i poticanja društvene uključivosti. Sudionici radionica su opisivali, analizirali, tumačili, prosuđivali i rješavali pitanja i probleme koji su važni za njih osobno u kontekstu osiguranja političkog, društvenog, kulturnog, gospodarskog i ekološkog razvoja sredine u kojoj žive. Održano je ukupno osam dvosatnih radionica sa sljedećim temama: Mladi i aktivno građanstvo; Identitet – grad čine građani; Kako komuniciramo; Predrasude, stereotipi i diskriminacija; Korupcija – život u sivoj zoni; Ljudska prava; Održivi razvoj – zajedničko ulaganje u budućnost; Demokratsko građanstvo. Na radionicama je sudjelovalo od 8 do 17 sudionika (mladih u dobi od 15 do 28 godina). Radionice si se održavale u prostoru Savjetovališta Lanterna, a voditelj je bio Petar Kelvišer.

**2. Sastanak Radne skupine za međusektorsku suradnju te izradu i praćenje LPDM-a** **(12.11.2015).**

Lidija Vukadin Vranješ ispred Grada Makarske upoznala je nazočne s dosadašnjim pripremnim aktivnostima na početku provedbe projekta. Također je iznijela glavne podatke o projektu s naglaskom na opisnom i proračunskom obrascu. Petar Kelvišer kao voditelj projekta osvrnuo se na održavanje radionica i postupno uključenje mladih u projekt. Pri tome je naglasio potrebu izmjene hodograma aktivnosti zbog nemogućnosti održavanja vikend radionica. Prema njegovim riječima, polaznici radionica nisu u mogućnosti sudjelovati na dvodnevnim vikend treninzima pa se isti moraju razdijeliti u više subotnjih dvosatnih treninga. Članovi Radne skupine dogovorili su međusobna dodatna zaduženja u cilju efikasnije provedbe projekta.

**3. Sastanak Radne skupine za međusektorsku suradnju te izradu i praćenje LPDM-a** **(17.12.2015).**

Petar Kelvišer se osvrnuo na održane radionice unutar projekta i sve veći broj mladih koji se uključuju u projekt, unatoč ograničenosti prostora i termina za održavanje radionica. Pri tome je istaknuo zainteresiranost mladih za neformalnu edukaciju i njihov angažman u rješavanju problema lokalne zajednice. Lidija Vukadin Vranješ nazočnima je izložila prijedlog hodograma aktivnosti u prvih šest mjeseci 2016. Kroz tablični prikaz ukazano je na planirana financijska sredstva s naglaskom kako će ista biti dostatna za daljnju provedbu projekta.

**Siječanj 2016.**

**Provedba radionica iz područja istraživanja, analize i zagovaranja javnih politika.**

Polaznici radionica sudjelovali su u četiri edukacijska treninga kojima se nastojalo odgovoriti na pitanje kako analizirati i zagovarati javne politike te kako zagovaranje temeljiti na relevantnim podacima i istraživanjem utvrđenim potrebama, s fokusom na javne politike usmjerene prema mladima i civilnom sektoru. Na prvoj radionici pažnja je posvećena određenju pojma javnih politika te važnosti uključivanja građana, organizacija civilnog društva i nezavisnih stručnjaka u njihovo oblikovanje, praćenje i vrednovanje. Na drugoj radionici sudionicima su ponuđeni neki alati za analizu javnih politika, korisnih u procesu zagovaranja temeljenom na istraživanju i analizi podataka. Tema treće radionice odnosila se na sami proces javnog zagovaranja kroz analizu dionika i usmjeravanju pažnje javnosti na konkretan problem koji se želi riješiti. Zadnja radionica odnosila se na usavršavanje vještine javnog govora i prezentacijskih vještina nužnih za provođenje javno-zagovaračkih aktivnosti. Sve radionice odvijale su se u prostoru Savjetovališta Lanterna, na njima je sudjelovalo 15 sudionika, a voditelji su bili Petar Kelvišer (Ruke) i Glorija Matić (Lanterna).

**Veljača 2016.**

**1. Održavanje panel rasprave pod nazivom „Mladi u lokalnoj zajednici“ (5. veljače u gradskoj vijećnici).**

Na raspravi su sudjelovali mladi sudionici u projektu i djelatnici Upravnog odjela za društvene djelatnosti Grada Makarske. Tema je bila vezana uz položaj mladih u Makarskoj kroz mogućnost njihova sudjelovanja u kreiranju lokalne politike za mlade. U argumentiranoj raspravi sudionici su zajednički utvrdili svoje stavove i percepciju kroz područja kao što su obrazovanje, rad organizacija civilnog društva, te sportsko-rekreativni, kulturni i zabavni sadržaji za mlade. Moderator radionice bio je Petar Kelvišer.

**2. Provedba radionica unutar edukativnog modula *Mladi odlučuju***

Radionice su namijenjene potencijalnim članovima Savjeta mladih Grada Makarske i članovima vijeća učenika dviju makarskih srednjih škola. Cilj prve radionice pod nazivom *Strategijsko planiranje* bio je osposobljavanje budućih članova Savjeta mladih za njihov rad kroz usvajanje vještine strategijskog planiranja kao sto su definiranje SMART ciljeva i provođenje SWOT analize. Na radionici pod nazivom *Uspješno pregovaranje* sudionici su usvajali tehnike pregovaranja kroz teoriju i praksu. Na radionici za članove vijeća učenika sudionici su komentirali rad vijeća učenika, sudjelovanje učenika u životu škole i njihov utjecaj na odluke koje se u školi donose. Cilj radionice bio je vezan uz upoznavanje učenika s oblicima učeničkog organiziranja i zakonskim okvirom osnivanja i djelovanja vijeća učenika, osnaživanje uloge vijeća učenika te podizanje motiviranosti i kompetencija učenika za rad u vijeću. Sve radionice odvijale su se u prostoru Savjetovališta Lanterna, na njima je sudjelovalo od 7 do 20 sudionika, a voditelji su bili Petar Kelvišer (Ruke) i Glorija Matić (Lanterna).

**3. Održavanje panel rasprave pod nazivom „Preventivni programi za mlade“ (19. veljače u gradskoj vijećnici).**

Na raspravi su sudjelovali mladi sudionici u projektu te članovi Vijeća za prevenciju i Odbora za prevenciju bolesti ovisnosti Grada Makarske. Tema je bila vezana uz mogućnost bolje implementacije i provedbe već definiranog programa Vijeća za prevenciju, poticanje mladih na njihovo sudjelovanje u definiranju i provedbi različitih preventivnih projekata te pronalaženja novih načina podizanja kvalitete života djece i mladih u Makarskoj.

**4. Provedba radionice pod nazivom "Osmisli volontersku akciju u svom gradu".**

Radionicu o volontiranju s naglaskom na konkretnim akcijama u lokalnoj sredini vodila je Olivija Prodan Ravlić, dipl. sociolog i izvršna direktorica Udruge OSI Sunce. Na radionici je sudjelovalo sedam sudionika koji su razrađivali konkretne volonterske prijedloge. Isti su također dobili vrijedna teoretska znanja o planiranju volonterskih akcija kroz Zakon o volontiranju.

**Ožujak 2016.**

**1. Održavanje panel rasprave pod nazivom „Mladi u politici“ (4. ožujka u gradskoj vijećnici).**

U raspravi su sudjelovali predstavnici političkih stranaka koje participiraju u Gradskom vijeću i članovi njihovih stranačkih podmladaka. Tema je bila vezana uz političku pismenost mladih, lokalne stranačke politike za mlade i mogućnost većeg uključenja stranačkih podmladaka u kreiranje javnih politika na lokalnoj razini.

**2. Provedba radionica iz područja medijske pismenosti kroz tri radionice.**

Cilj prve radionice bio je vezan uz razvijanje kritičkog mišljenja kroz medijsko opismenjavanje mladih. Analizirajući različite medijske sadržaje sudionici su određivali način prikazivanja djece i mladih u medijima i kršenje/promoviranje njihovih prava kroz medijske objave. Također su analizirali utjecaj medija na razvoj stavova kod djece i mladih te su uočavali negativne posljedice korištenja društvenih mreža. Na drugoj radionici sudionici su proučavali način uspostave odnosa s javnošću preko medija. Pri tom su vježbali korištenje različitih alata kao što su priopćenje za medije, konferencija za novinare, izjave za novinare, nastup na tv i radiju te praćenje i analiza medijskih priloga. Tema treće radionice bila je vezana uz kreiranje medijskog sadržaja gdje su se sudionici upoznali s vrstama masovnih medija te su kroz praktične vježbe pokušavali kreirati određene medijske sadržaje za mlade. Sve radionice odvijale su se u prostoru Savjetovališta Lanterna, na njima je sudjelovalo od 10 do 15 sudionika, a voditelji su bili Petar Kelvišer (Ruke) i Snježana Šulenta (RMR).

**Travanj 2016.**

**1. Održavanje javne tribine pod nazivom „Društveni projekti za mlade – primjeri dobre prakse“ (29. travnja, hotel Osejava).**

Gost tribine je bio **Darko Čop**, predsjednik udruge mladih Info zona iz Splita koji je tom prilikom predstavio brojne projekte za mlade u sklopu redovnog rada udruge. Cilj tribine je bio potaknuti mlade i sve one koji s njima rade na ozbiljnije promišljanje o mogućnostima uspješnije realizacije dosadašnjih i planiranju novih projektnih ideja za mlade u Makarskoj.

**2. Provedba radionice „Društveno poduzetništvo kao poslovna prilika“.**

Sudionici su se upoznali s načinima poduzetničkog ponašanja usmjerenom ka društvenim, a ne isključivo profitabilnim ciljevima. Radionicom se nastojalo povezati društveno poduzetništvo s životnim ciljevima, vrijednostima i interesima mladih uz poticanje istih na razmišljanje o poduzetništvu kao profesionalnom, inovativnom i održivom pristupu zapošljavanju i gospodarskim aktivnostima. Radionica se odvijala u prostoru Savjetovališta Lanterna, na njoj je sudjelovalo 10 sudionika, a voditelj je bio Ranko Milić i splitske udruge CEDR-a (Cluster za eko-društveni razvoj).

**Svibanj 2016.**

**1.** **Sastanak Radne skupine za međusektorsku suradnju te izradu i praćenje LPDM-a (17.5.2016.)**

Petar Kelvišer dao je osvrt na dosadašnje projektne aktivnosti s naglaskom na edukaciji i javnom zagovaranju. Lidija Vukadin Vranješ podnijela je financijsko izvješće za prvi dio realizacije projekta. Dogovorene su aktivnosti vezane za planiranje daljnjih projektnih aktivnosti s naglaskom na provedbi radionice za definiranje smjernica izrade LPDM.

**2. Provedba radionice „Izrada okvira za definiranje LPDM-a“ (31.5.2016. hotel Osejava)**

Temeljem ishoda radionica i zaključaka s panel rasprava, a uz pomoć popratnog radioničkog materijala, članovi Radne skupine definirali su akcijske mjere unutar cjelokupnog teksta LPDM-a. Naglasak je stavljen na one projekte i aktivnosti koje bi se unutar određenog prioritetnog područja mogle provoditi kao dio buduće lokalne politike za mlade. Radionicu je vodio Petar Kelvišer.

**Lipanj - Kolovoz 2016.**

**Izrada samog teksta LPDM-a.**

**Rujan 2016.**

**1. Sastanak Radne skupine za međusektorsku suradnju te izradu i praćenje LPDM-a (16.9.2016.)**

Voditelj projekta Petar Kelvišer podsjetio je na aktivnosti koje su prethodile ovom sastanku s naglaskom na izradi nacrta LPDM-a i mogućnost očitovanja na isti od strane članova Radne skupine kroz njihove primjedbe, prijedloge i dopune. Nakon usmenog očitovanja nazočnih članova koji su nacrt dokumenta ocijenili pozitivnim, voditelj je iznio neke prijedloge i primjedbe na tekst od strane nenazočnih članova Radne skupine, uz obvezu unošenje svih navedenih prijedloga u integralni tekst dokumenta. Na sastanku je također definiran hodogram završnih projektnih aktivnosti s naglaskom na provedbi javnog uvida u dokument.

**2. Provedba javnog uvida Nacrta LPDM-a u vremenskom razdoblju od 19.9. do 3.10.2016.**

Nacrt je bio dostupan javnosti na internetskoj stranici Grada Makarska, uz mogućnost slanja komentara, mišljenja, primjedbi i sugestija voditelju projekta Petru Kelvišeru.

**Listopad 2106.**

**1. Sastanak Radne skupine za međusektorsku suradnju te izradu i praćenje LPDM-a (3.10.2016.)**

Na sastanku su analizirani svi komentari, mišljenja, primjedbe i sugestije na Nacrt LPDM-a. Utvrđen je broj od oko 30 komentara, mišljenja, primjedbi i sugestija koje su usvojene ili odbijene temeljem zajedničkog dogovora članova Radne skupine.

**2. Neformalna prezentacija projekta (21.11.2016)**

Na Sajmu mogućnosti koji se tradicionalno održava u sklopu Dana grada Makarske organizirano je druženje s građanima uz neformalnu prezentaciju LPDM-a i dijeljenje prigodne brošure i info letka s podacima o projektu. Na Sajmu je sudjelovalo sedam sudionika projekta.

**Studeni 2016.**

**1. Konačno definiranje teksta LPDM-a uz lektorsku obradu, te grafičko oblikovanje i prijelom teksta.**

**2. Održavanje završne konferencije (4.11.2016. u hotelu Biokovo).**

O rezultatima projekta i strateškom dokumentu za osmišljavanje gradske politike za mlade govorili su Jagoda Martić, Lidija Vukadin Vranješ, Petar Kelvišer, i Glorija Matić, predsjednica Savjeta mladih Grada Makarske.

KLASA:007-01/16-01/4

URBROJ: 2147/05-04/1-16-1

Makarska, 5. studenog 2016. Izvješće pripremio

**Petar Kelvišer**, voditelj projekta

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_