**ZAPISNIK**

s **22. sjednice** Gradskog vijeća Grada Makarske,

održane **24. rujna 2016.** godine

u gradskoj vijećnici

Početak u 11 sati.

Tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 16 od 17 vijećnika kao i da je održavanje sjednice pravovaljano.

**Sjednici nazočni vijećnici:**

1. Kristina Kozlina
2. Jure Brkan
3. Stjepan Eljuga
4. Jagoda Martić
5. Miroslav Dudaš
6. Stipe Bartulović
7. Gordana Muhtić
8. Tonči Lalić
9. Zlatko Lalić
10. Aleksandar Bajić
11. Sretan Glavičić
12. Ivan Šimić
13. Damir Puharić
14. Marko Ožić Bebek
15. Zvonimir Galić
16. Verica Raos

**Odsutni vijećnici:**

1. Jure Pribisalić

**Ostali nazočni:**

1. Tonći Bilić, gradonačelnik

2. Lori Veličković, zamjenica gradonačelnika

3. Miroslav Družianić, zamjenik gradonačelnika

4. Igor Batošić, vijećnik Županijske skupštine Splitsko-dalmatinske županije

5. Lara Rakušić Ivanković, tajnica Gradskog vijeća Grada Makarske

6. Dunja Buljan, pročelnica Upravnog odjela za financije i proračun

7. Matko Lovreta, pročelnik Upravnog odjela za komunalnu djelatnost

8. Dražen Kuzmanić, v. d. pročelnika Upravnog odjela za društvene djelatnosti

9. Tonći Batinić, viši stručni suradnik u Uredu gradonačelnika

10. Ivana Pleić, viša stručna suradnica u Uredu gradonačelnika

11. Predrag Aranđelović, predstavnik srpske nacionalne manjine

12. Šimun Borić, direktor Vodovoda d.o.o. Makarska

**Predstavnici medija:** RMR, *Makarsko primorje* – Jasna Morović, *Makarska kronika* – Dijana Turić, Matko Begović, *Cropix* - Ivo Ravlić, TV *Jadran* – Studio Pašalić.

Predsjednica Gradskog vijeća Jagoda Martić je na temelju čl. 77. Poslovnika o radu Gradskog vijeća Grada Makarske konstatirala da je sjednici nazočna većina vijećnika.

Na temelju članka 61. Poslovnika o radu Gradskog vijeća Grada Makarske otvorila je sat predviđen za vijećnička pitanja.

**Vijećnik Sretan Glavičić** postavlja pitanja:

1. U kojoj je fazi izrada na izmjenama i dopunama Prostornog plana uređenja Grada Makarske?
2. Do kuda se došlo s pripremama za rekonstrukciju groblja u Velikom Brdu?
3. Na prošlim sjednicama smo razgovarali o ovoj temi, pa me zanima što ova Gradska uprava radi da bi se zaštitila gradska imovina? Pri tome osobito mislim na zaštitu javno-prometnih površina i parkinga. Ovo pitam jer smatram da je upravo zaštita tih površina osobito važna za sve naše sugrađane. Samim tim što je najaktualnija tema zadnje vrijeme bila oko Ulice Marka Marulića.

**Gradonačelnik Grada Makarske Tonći Bilić** odgovorio je na postavljena pitanja:

1. Što se tiče odgovora na prvo pitanje Prostorni plan Grada Makarske je u fazi izmjena i dopuna. Održano je već nekoliko sastanaka sa izrađivačem plana, date su smjernice i očekujemo da će plan u narednom periodu, prijedlog plana, ugledati svjetlo dana i doći na javni uvid i javnu raspravu. Mogu samo kazati je planirano izmjenama i dopunama Plana ne mijenjati namjene zemljišta kao što su to tražili određeni veliki investitori da im se prenamijeni iz određenih zona, primjera radi iz sportsko-rekreativne u stambeno-poslovne, nego će biti plan takav da će se ukinuti određene odredbe vezane za pojedine vrste objekata.
2. Što se tiče priprema za proširenje i rekonstrukciju groblja u Velikom Brdu u samom izvješću o radu gradonačelnika za prethodnih šest mjeseci moglo se vidjet da je ova Gradska uprava nakon 6-7 godina razgovora sa vlasnicima zemljišta uspjela konačno dogovoriti, potpisati ugovore o otkupu zemljišta za proširenje groblja u Velikom Brdu. Ovo Gradsko vijeće je na prošloj sjednici dalo suglasnost Gradskoj upravi da može ići u otkup zemljišta. Potpisani su ugovori s vlasnicima i to zemljište će sada ući u obuhvat proširenja groblja. Plan je da do sredine sljedećeg mjeseca projektant dostavi Gradskoj upravi idejni projekt, odnosno glavni projekt s obzirom da za izradu grobnica nije potrebna nikakva dokumentacija. Znači niti lokacijska, niti građevinska dozvola. U svakom slučaju planirano je da se ide u dvije faze. Prva faza odmah izgradnja grobnica i druga faza je izgradnja zgrade za ispraćaj i mrtvačnice za koje je ipak potrebno ishodovati građevinsku dozvolu. Nadam se da ćete podržati proračun za sljedeću godinu u kojem će biti rezervirana sredstva za izgradnju i rekonstrukciju groblja u Velikom Brdu.

**Zamjenica gradonačelnika Grada Makarske Lori Veličković** je odgovorila na postavljeno pitanje:

1. Zadatak jeste Gradske uprave, ma koje stranke obnašale vlast u tome trenutku, da štiti javno-prometne površine, odnosno konkretno imovinu Grada. Između ostalog imovinu Grada predstavljaju prometnice i parkirališta i ova Gradska uprava čini sve u svojoj mogućnosti da razriješi određene imovinskopravne odnose i normalno zaštiti prvenstveno prometnice koje su bitne za svaku urbanu sredinu, konkretno za Grad Makarsku. Trenutno imamo neke slučajeve koji su se pojavili u javnosti osporavanja određenih imovinsko-pravnih odnosa na nekretninama koje u naravi predstavljaju prometnice. Grad će koristiti sva pravna sredstva koja su mu na raspolaganju da te prometnice zaštiti. Za konkretno Ulicu Marka Marulića imamo odgovarajuću upravnu dokumentaciju. Dokaze o isplaćenoj naknadi prijašnjim vlasnicima i nepobitnu činjenicu da je prometnica postojala, kako prije donošenja Zakona o cestama tako i sada i da ona u svom obuhvatu je također imala i parkiralište. Što se tiče pitanja evidencije nerazvrstanih cesta na području Grada Makarske poduzimamo korake da idemo u postupak izrade elaborata za upis nerazvrstanih cesta, sve sukladno odredbama o nerazvrstanim cestama. Za dvije ulice smo već, odnosno za jednu smo ishodili upis u zemljišne knjige, za drugu je upis u tijeku, a za neke od ulica naručeni su elaborati. Kako ti elaborati budu u fazi pripreme, da budu predstavljeni javnosti, tako ćemo pozivati građane na javni uvid i omogućiti i njima i ostalim zainteresiranim osobama da vide prijedlog obuhvata prometnica kako bi onda uz njihovu suradnju uspjeli te elaborate završit i pripremit za upise u zemljišnu knjigu.

**Vijećnik Stipe Bartulović** postavlja pitanja:

1. Iz polugodišnjih i godišnjih izvješća rada Gradske uprave mi redovito dobivamo informacije, između ostalih, o naplati parking službe gdje možemo sa zadovoljstvom svake godine konstatirati da su prihodi iz godine u godinu veći. Međutim, u Izvješću o proračunu za prvih šest mjeseci to isto je vidljivo, međutim iz podataka koje vidimo ne može se iščitati jedna naplata javnih prometnih površina od strane komunalnih redara za određena događanja, manifestacije koje se održavaju u našem gradu na javno-prometnim površinama kao ribarske noći, odnosno prodaja cvijeća, karnevala itd. Molio bih vas da nam date podatke kako se kretala naplata tih prihoda od strane gradskih redara u prethodnom periodu, odnosno ovih zadnjih nekoliko godina, odnosno 6-7 godina. Ako ovu informaciju nemate odmah, molio bih da pismeno nam dostavite.
2. Godinama svi ukazujemo na promet parkinga. Što planirate učinit na rješavanju problema parkinga i prometa u gradu Makarskoj? Naglašavam i prometa, koji je već dugi niz godina evidentno kulminira svake turističke sezone. Usko vezano s tim ja bih naglasio da bez obzira na potrebe djelatnika za vrijeme turističke sezone u ovoj djelatnosti, poznato nam je da se pojedini djelatnici već dugo godina im se izdavaju ugovori na određeno vrijeme. Kada će se ti isti primiti u radni odnos na neodređeno vrijeme?
3. Ja bih posebno naglasio da ćemo stalno podsjećati na osnovne zadatke, bez obzira bilo koje vlasti, o sigurnosti naših građana i rješavanju problema u prostoru. Međutim, potrebno je odmah, jer za nekoga sutra to može biti kasno. Ovo što želim naglasiti nije pitanje nego prijedlog i zahtjev da se u okviru mogućnosti nađe rješenje o boljem funkcioniranju pothodnika kod *Napoleona* i za dječja kolica, odnosno i za osobe s posebnim potrebama, odnosno invalida. Ovdje je suvišno naglasiti važnost prolaza u sigurnom spajanju ovih naših gradskih kvartova jer su suprotni u svojim potencijalima kako za odmor, razonodu, šetnju itd., posebno u vrijeme turističke sezone. Pa molim odgovarajuće službe da izađu na teren i snime situaciju jer pojedini građani smatraju da se tamo može postaviti, da je rampa izvediva jer visinska razlika nije velika u tom pothodniku. I vezano za te pothodnike molimo da se očitujete oko ovog pothodnika na predjelu Istoka, odnosno kod *Shanecca* prema naselju, o problemima koji se tamo dešavaju. Nadam se, odnosno da ste i vi do tih saznanja došli, odnosno čuli za te probleme.

**Gradonačelnik Grada Makarske Tonći Bilić** odgovorio je na postavljena pitanja:

1. Što se tiče naplata javno-prometnih površina u gradu Makarskoj, koliko sam mogao zaključiti radi se isključivo ne o štekatima, nego isključivo o naplati koju vrše komunalni redari prigodom raznoraznih obilježavanja i manifestacija. Mogu vam kazati da od 2007. godine od prilike do danas svake godine se vodi evidencija. Utvrđuju se određene činjenice, a onda ćete sami zaključiti o čemu se radi. Naime, 2007. godine je bilo naplaćeno cirka oko 18.800,00 kuna korištenje javno-prometnih površina od strane komunalnih redara. Od toga je negdje oko 12.800,00 se odnosi samo na ribarske večeri. 2008. godine je naplaćeno 23.800,00 kuna, otprilike oko 12.500,00 kuna se odnosi na ribarske večeri. Ali interesantno je vidite 2009. i 2010. godine iako su se ribarske večeri održavale po 10-ak puta tijekom same sezone niti lipe komunalni redari nisu naplatili, a naplaćivali su. Postavlja se pitanje za koga i čije ime su pojedini komunalni redari naplaćivali korištenje javno-prometnih površina. 2011. je iznosilo negdje oko 19.300,00 kuna, 2012. negdje oko 11.000,00, a vidite 2013. samo za ribarske večeri Grad je uprihodovao 17.500,00 kuna, 2014. 60.500,00 kuna i 2015. 73.800,00 kuna. Mislim da ove brojke dovoljno govore same za sebe. Također očekujemo određena izvješća pojedinih institucija pa da vidimo što ćemo i kako dalje, pogotovo za period 2009. i 2010. godine.
2. Što se pak tiče regulacije prometa na području grada Makarske, mogu vas izvijestiti prije dva dana je bio Odbor za promet, a temeljem prijedloga izrađivača Odluke o regulaciji prometa, temeljem suglasnosti Policijske uprave splitsko-dalmatinske, dobivena je suglasnost da ta odluka može ići u daljnju proceduru. Sada je u proceduri davanja suglasnosti od strane županijskih i državnih cesta i nadam se da će ta odluka doći na raspravu i usvajanje ovog Gradskog vijeća vrlo brzo. Tom odlukom je i reguliran način prometa u mirovanju ili parkiranja. Međutim, ono što smo suočeni svake godine, od tih činjenica ne možemo pobjeći, a to je nedovoljan broj parking mjesta u gradu Makarskoj, posebno na predjelu Istoka i Zelenke. U centru grada, koliko toliko taj problem je riješen označenim mjestima za parkiranje. Moram također istaći jednu utvrđenu činjenicu, a to je da ipak Grad Makarska, bez obzira koja Gradska uprava bila i tko bio gradonačelnik, ne može puno utjecati na vlasnike objekata koji određeni prostor unutar građevinskih parcela, koji je predviđen za parkiranje, prenamijenjuju i na taj način se stvara još veća gužva u gradu, a vezano je za parkiranje. Što se tiče vezano za parking u sedmom mjesecu ove godine prihod od parkinga i naplate parkiranja je bio negdje oko 1.050.000,00 kuna, u osmom mjesecu ove godine je prihod od parkiranja bio 1.150.000,00 kuna. A sjetite se samo 2011. godine prethodna gradska vlast je pokušala dati u koncesiju parking godišnje za cirka 1.300.000,00 kuna. Što se tiče zaposlenih na parkingu, oni su zaposleni sukladno Pravilniku i sistematizaciji gradskog Pogona, a sukladno Zakonu o radu će biti primljeni na određeno, odnosno neodređeno vrijeme.

**Zamjenica gradonačelnika Grada Makarske Lori Veličković** odgovorila je na postavljeno pitanje:

1. Što se tiče trećeg pitanja, konkretno pothodnika na području grada Makarske. Mi smo tijekom ljeta izvršili kontrolu stanja svih pothodnika na području grada i shodno tome, posebno poštujući zahtjeve građana i gostiju odredili i proveli određene mjere, posebno što se tiče održavanja čistoće. Ono što moramo nužno napraviti u ovom periodu nakon ljetne sezone, to želim upoznati sve građane posebno one koji koriste te pothodnike da ćemo pojačati rasvjetu, kako u pothodniku na Duminoj ledini tako i u pothodniku na području Zelenke, odnosno pothodniku koji ide prema paviljonima hotela *Rivijera*. Konkretno za taj pothodnik treba vidjeti sa gradskim arhitektima, vaša ideja je stvarno iskreno moram reći hvalevrijedna, da provjerimo je li moguće napraviti takvu situaciju da se omogući kretanje pothodnikom mama s dječjim kolicima i ljudima sa posebnim potrebama. Za to stvarno treba provjeriti zakonske odredbe, da li su nam kosine dovoljne da se ta vrsta rampi podigne. Ako je to moguće, želimo vjerovati da jeste, ne bi trebao biti problem da se to napravi u skorijem vremenu. Što se tiče pothodnika, evo ja ću malo proširiti odgovor, na Sljemenu stvarno mislim da je stanje vrlo, vrlo, loše. Tu su nam nužne velike preinake, a sve je to moguće i to ćemo, ja mislim, nastojati do nove godine i napravit. Ono što se može to se i mora napravit, zaštititi korito potoka, pojačati ogradu, pojačati rasvjetu i u svakom slučaju ulaz u pothodnik i izlaz malo bolje označiti tako da i oni koji slabije znaju taj dio grada mogu taj pothodnik koristiti, posebno iz razloga sigurnosti. Tamo je jako opasno prelaziti cestu. Što se tiče pothodnika kraj te poljoprivredne apoteke u zoni Istok ja stvarno ne znam sudbinu, tko je to projektirao, po čijem zahtjevu i kako uopće taj pothodnik se može koristiti. Naime, sam ulaz u pothodnik zatrpan je, možda sam grub izraz upotrijebila, ali koristi se kao odlagalište te iste poljoprivredne apoteke tako da je nevidljiv. Od strane magistrale vi ne znate da postoji ulaz u taj pothodnik, a kad uđete unutra uopće nema rasvjete. Po svemu sudeći taj pothodnik, osnovna namjena mu je bila da se natkrije korito potoka i usput se iskoristi za mogućnost sigurnog prijelaza ispod magistrale. On je toliko neadekvatno napravljen, da vam iskreno kažem vidit ćemo šta se može napraviti. Po meni, ja sam ipak pravnik nisam građevinar ni arhitekta, trebat će njihova stručna pomoć i vidjeti šta se tu stvarno može napraviti jer po meni je to izuzetno pogrešno odrađeno. Ne znam je li to bio nalog Grada da se iskoristi ta mogućnost. Uostalom, u svakom slučaju pošto mi imamo gradonačelniče, tu imamo nešto odradit, za jedan pothodnik na Močama, možda nam to na kraju bude pravo rješenje za sigurnost, posebno djece koja idu u školu. Znači pothodnik na Zelenki možemo to odradit, normalno ukoliko naši arhitekti ocjene da je to moguće sukladno propisima, Sljeme se apsolutno renovira, a Moče su mali problem.

**Vijećnica Gordana Muhtić** postavlja pitanja:

1. Prije svega zanima me sada evo kako nam se turistička sezona polako bliži kraju, zanima me, koje su ulice u programu radova za ovu predstojeću nam jesen. Hoće li se nastaviti izgradnja sustava oborinskih voda i slično? Znači zanima naprosto da nam nabrojite ako je to moguće u kojim ulicama možemo očekivat radove, čisto da naši sugrađani eto i u tom pogledu budu upoznati.
2. Vezano za našu gradsku tržnicu, prije nekoliko mjeseci smo na ovome istom Vijeću raspravljali o tome i tada je zamjenica nas upozorila da je već pokušano to pitanje na određen način se riješit. Međutim, tada se na pozivni natječaj nije javio nitko za izradu konstrukcija tende. Sad me zanima, evo prošlo je nekoliko mjeseci, što je ova Gradska uprava radila na rješavanju tog problema. Dopustite mi samo jednu malu opasku, prenosim mišljenje mnogih naših građana da je potrebno povećati razinu čistoće na tom dijelu s obzirom da je zaista riječ o jednom dijelu grada koji naši turisti pretpostavljam posjećuju, a prije svega riječ je o hrani pa onda zbog higijenskih i drugih uvjeta, osobito je važno da na tome dijelu razina čistoće bude visoka.
3. S obzirom da se turistička sezona bliži kraju zanima me kakvi su dojmovi i kakvi su rezultati i što možemo očekivati, pretpostavljam da možda već to znate, što možemo očekivati u poboljšanju turističke ponude za već sljedeću godinu. A u tom dijelu povezivam to s projektom uređenja plaže Osejava. Znam da se na tome nešto radilo pa me zanima da li ćemo u tome smjeru nastaviti.

**Gradonačelnik Grada Makarske Tonći Bilić** odgovorio je na postavljena pitanja:

1. Samo taksativno, otprilike kao što ste i tražili. Sad je planirano do kraja godine započeti radove u Slavonskoj ulici, Šibenskoj ulici, zatim Đakovačkoj, Sv. Florijana i Hvarskoj ulici vezano za oborinsku kanalizaciju, ali isto tako i za uređenje nogostupa u ulicama u kojima je potrebno. Prvenstveno, mislim dio Šibenske. Također planirano je početi s pregovorima, razgovorima i izgradnjom ulice od POS-ovih zgrada prema crkvi na Zelenki. Ta ulica je bitna i važna za budući dječji vrtić. Također u tijeku su pripreme i planirano je uređenje ulice koja je paralelna sa Zadarskom i čini mi se Slavonskom, to je onaj istočni dio od zgrada GTP-Vrgorac prema zapadu. To je uglavnom što se tiče ulica na prostoru Zelenke. Nastavljamo dalje s onim ulicama s kojima smo započeli prije ove turističke sezone, a to je nove ulice na predjelu Velikog Brda. I na ostalom dijelu grada nastojat ćemo regulirati i nastojat ćemo urediti one ulice koje nismo mogli do sada, prvenstveno mislim na Istoku što se tiče nastavka uređenja nogostupa. I svakako da ćemo ići u nastavak izgradnje oborinske kanalizacije u centru grada.
2. Što se trećeg pitanja vezano za turističke rezultate, ovo će biti ja se nadam jedna od najboljih turističkih sezona u gradu Makarskoj. Već krajem osmog mjeseca imali smo milijun i čini mi se 124.000 noćenja, a planirano je preko 1.200.000 noćenja ostvarit u ovoj godini. Što se tiče proširenja turističke ponude u izradi je i pri samom kraju idejni projekt i podnošenje zahtjeva za lokacijsku dozvolu za uređenje plaže na Osejavi. Odlučili smo plažu uredit na način da nemamo svake godine dohranjivanja ili da ne bude svake godine dohranjivanja kao što je do sad bilo, ali isto tako u sklopu tog projekta je druga faza uređenja lukobrana. Planirano je u korijenu lukobrana izraditi veliku terasu i pomoćne sadržaje koji će biti u funkciji samog lukobrana. Već je taj projekt dobio svoj naziv od strane predlagatelja idejnog rješenja i taj projekt će se nazvati *Burolina.* Inače, autor tog projekta je arhitekt Nikola Bašić, koji također je dobio zadatak, da osmisli i da idejno rješenje za uređenje kompletnog trga na Osejavi.

**Zamjenica gradonačelnika Grada Makarske Lori Veličković** odgovorila je na postavljeno pitanje:

1. Evo na drugo pitanje stanje na gradskoj tržnici. Kao što sam vam na postavljeno pitanje prošli put odgovorila, tada smo imali stvarno situaciju da se nitko nije javio na pozivni natječaj. U međuvremenu smo došli do mogućnosti jednog ozbiljnog kontakta sa izvođačem radova koji je već radio takve radove na nekoliko tržnica u Dalmaciji. Radi se o procjeni cirka 500.000-600.000 kuna troška na izgradnji tih tendi, novih tendi, nove konstrukcije, samim tim i odgovarajućih tendi, tako da se nadamo da ćemo taj projekt stvarno moć ostvariti početkom iduće godine. Što se tiče pitanja čistoće i održavanja na gradskoj tržnici u potpunosti se slažem i prihvaćam kritike. Evo malo smo se čvršće zauzeli oko tog pitanja, ne malo nego ozbiljno i nadam se da se više takve situacije, sporne, na gradskoj pijaci neće dešavat. A ono što jeste lijepo to je da naša tržnica, da ako stvarno uspijemo održati red na njoj idemo prema pravilniku o tržnom redu koji će uskoro ugledati svjetlo dana, ona je stvarno atrakcija za naše goste.

**Vijećnik Damir Puharić** postavlja pitanja:

1. Htio bih pohvaliti ovu Gradsku upravu koja je prepoznala i potiče mlade poduzetnike i koja je nabavkom pametnih klupa na zanimljiv način oplemenila našu turističku ponudu. Moje pitanje je koliko je koštala nabavka tih navedenih klupa?
2. Kako ste već bili spomenuli projekt dječjeg vrtića, molim vas možete li mi reći u kojoj je to fazi?
3. Planira li se postavljanje još ovih kanti za pseći izmet i u druge dijelove grada?

**Zamjenica gradonačelnika Grada Makarske Lori Veličković** odgovorila je na postavljena pitanja:

1. Budući da je objavljen članak u Kronici koji je možda malo i zbunio javnost, nehotično, ne mislim namjerno. Naime, Grad Makarska je s ciljem upravo da potiče mlade hrvatske obrtnike, a ovdje konkretno i hrvatskog izumitelja koji je ostvario nagrade ne samo na području Hrvatske nego i izvan države, odlučio se kao i mnogi drugi gradovi od Splita, Solina, pa nadalje, nabaviti pametne klupe. I mi smo ih stvarno nabavili od firme Include d.o.o. iz Solina, upravo firme koju je osnovao taj dotični mladi gospodin. Namjeravali smo najprije nabaviti jednu klipu, međutim pošto je jedna jedinica lokalne samouprave odustala ponudili su nam i drugu. Znači mi smo ukupno za dvije klupe i troškove vezane za postavljanje tih klupi i ugradnju određenih programa, elemenata u te klupe, ukupno platili toj firmi 36.915.00 kuna. U toj cijeni je sve uključeno, između ostalog i održavanje. Evo, gospoda iz te firme, njihovi djelatnici, su prošlu sedmicu došli i napravili prvu kontrolu klupa. Znači one jedan dan stvarno nisu bile u pogonu samo iz razloga da ih oni resetiraju i provjere da li rade s njihovim programima. Znači nema tu nikakve tajne. Da li postoji neka druga firma koja te klupe nudi za jeftiniji iznos, mi opet ponavljam, mi smo odlučili poduprijet upravo mladog izumitelja, njegovu firmu. Na taj način smo omogućili veću kvalitetu, bolje korištenje interneta ne samo nama nego i gostima. Mislim da je ovo lijep poticaj za rad i znanje mladih poduzetnika i to nije samo parola.
2. Vezano za nabavu kanti, e tu smo malo bili šepali. Sad smo našli konačno da je firma *dm*, ovo im nije reklama, pokrenula akciju da oni sponzoriraju nabavu kanti za taj otpad. Mi ćemo se prijaviti i na taj njihov natječaj i namjera nam je s tim kanticama pokriti čitav grad. Znači ako građani u pojedinim gradskim kvartovima imaju ideju gdje još treba postavit kante neka nam dojave, stvarno ravnomjernije postaviti kante za osigurati bolju čistoću.

**Gradonačelnik Grada Makarske Tonći Bilić** odgovorio je na postavljeno pitanje:

1. Što se tiče odgovora na drugo pitanje vezano za dječje vrtiće moramo tu razjasniti sljedeće, trenutno su postupku tri projekta dječjih vrtića. To je dječji vrtić na Zelenki gdje je pri samom kraju izrada glavnog projekta i očekujemo ovih dana da nam projektant dostavi glavni projekt kako bi mogli podnijeti zahtjev za građevinsku dozvolu. Drugi dječji vrtić za koji smo dobili otprilike 2.500.000,00 kuna bespovratnih sredstava za energetsku učinkovitost, znači rekonstrukciju i obnavljanje dječjeg vrtića na Glavici. Krajem ovog tjedna, odnosno sljedećeg tjedna, ističe rok za dostavu ponude za izvođenje radova. Nadam se da ćemo odmah iza 1. 10. počet s radovima. I radi javnosti planiramo ove godine, isto tako moram kazati da je pri kraju sljedećeg tjedna također ističe rok za dostavu ponuda, a to je uređenje prostora i izgradnja dječjeg vrtića u Velikom Brdu.

**Vijećnik Ivan Šimić** postavlja pitanja:

1. S obzirom da imam saznanja da jedan arhitektonski ured u gradu Makarskoj već radi rekonstrukciju objekta na Osejavi, Centra za obavješćivanje, u svrhu apartmanizacije, zanima me sljedeće da mi gradonačelnik da odgovor zbog čega je ukinut Stožer za zaštitu i spašavanje i zbog čega se gasi Centar za obavješćivanje?
2. Osvanuo je na ulazu u grad deponij na predjelu Ćurila, pa me zanima ima li taj deponij svoje uredne papire, lokacijsku dozvolu, što propisuje Zakon o građenju?
3. Svjedoci smo da je sasječen bor stogodišnjak ispred pošte i na identično njegovo mjesto je posađena mala kostela, pa me zanima tko je donio odluku da se taj potpuno zdravi bor stogodišnjak ukloni s one pozicije?

**Gradonačelnik Grada Makarske Tonći Bilić** odgovorio je na postavljeno pitanje:

1. Odmah mogu kazati jasno i glasno i vama i slušateljima RMR-a, ne planira se niti se uopće pomišljalo na ukidanje Centra Osejava 112. Radi javnosti što je godinama bilo prešućivano ili se namjerno nije htjela kazati prava istina, a istina je sljedeća da smo mi, Gradska uprava, morali i bili prisiljeni potpisati ugovor sa vlasnikom objekta, a vlasnik objekta je Hrvatski telekom, o nastavku korištenja tog objekta, odnosno zakupa. Nikakvo preseljenje, za sada kao dugogodišnji zakupci dok se god uredno plaća zakupnina ne možemo i nećemo iseliti. Isto tako mogu kazati da će taj Centar uskoro dobiti novog voditelja i da će taj Centar i taj Odsjek preuzeti određene poslove koje je dosad imao Upravni odjel za društvene djelatnosti. Sukladno izmjenama važećih zakona u pripremi su odluke, a vezano je za formiranje Stožera civilne zaštite umjesto Stožera za zaštitu i spašavanje.

**Zamjenik gradonačelnika Grada Makarske Miroslav Družianić** nadopunio je odgovor na pitanje:

1. Nedavno smo dobili dopis od Područnog ureda za zaštitu i spašavanje koji je upućen svim gradonačelnicima, načelnicima općina, stožerima zaštite i spašavanja, koji kaže da se u najskorije vrijeme priđe imenovanju novih stožera civilne zaštite, a ukidanju postojećih stožera zaštite i spašavanja. Dakle izašao je novi Zakon o sustavu civilne zaštite po kojemu da citiram samo zadnju rečenicu: „Donošenjem odluke o osnivanju stožera civilne zaštite jedinica lokalne i područne regionalne samouprave putem nadležnog tijela stavlja se van snage akt o osnivanju i imenovanju zapovjedništva civilne zaštite“. Prevedeno do sada smo imali Stožer zaštite i spašavanja i Stožer civilne zaštite. I jedan i drugi se trebaju u nekom roku, recimo do Nove godine, ukinut i priči formiranju novog Stožera civilne zaštite sa novim ljudima ili sa dijelom starih ljudi dakle, ali to je sad u ingerenciji mislim gradonačelnika pa će o tome biti i više riječi u idućem periodu. Dakle ništa nismo ukinuli, ali trebamo ukinuti i to sukladno zakonu, ali kad pristupimo formiranju novog objedinjenog ili jedinstvenog stožera civilne zaštite koji će preuzeti funkcije i jednog i drugog do sada.

**Gradonačelnik Grada Makarske Tonći Bilić** nadopunio je odgovor na postavljeno pitanje:

1. U svakom slučaju dok se novi stožer ne formira ova dva stožera i dalje ostaju u funkciji.

**Zamjenica gradonačelnika Grada Makarske Lori Veličković** odgovorila je na postavljena pitanja:

1. Već smo imali na Gradskom vijeću pitanje, čini mi se, za taj tzv. deponij na Ćurilu. Izašli su komunalni redari i utvrdili budući da investitor koji je već pokrenuo postupak za izdavanje upravne dokumentacije čisti teren. Ukoliko je stvarno u međuvremenu došlo do hrpa smeća, nema razloga da vam ne vjerujem, kad završi sjednica, možda i u toku sjednice poslat ćemo redare da utvrde činjenično stanje i da dadu zapisničku naredbu da se teren očisti.
2. Što se tiče bora koji je posječen na djelu trga nasuprot pošte, nije to bila odluka bilo koga. U odluci da se taj bor sasiječe jer se utvrdilo da se nakrivio, da li zbog izvođenja građevinskih radova ili zbog načetosti neke bolesti, ne mogu vam sa sigurnošću reći, ima tko će dati konkretan odgovor. Odluku su donijeli voditelj hortikulture pri komunalnom Pogonu i voditelj našeg Dobrovoljnog vatrogasnog društva, kao i projektant. Njih troje su osobe koje su donijele odluku da se taj bor sasiječe i dali prijedlog što je i uvaženo da se na istom mjestu, znači da sačuvamo zelenilo, zasadi kostela. Znači u odluci da se sasiječe bor tri meritorne osobe su donijele odluku. Ako nisu meritorne, možda ste vi u toj domeni puno jači, idući put ćemo i vas malo više angažirat.

**Vijećnik Marko Ožić Bebek** postavlja pitanja:

1. Da li nam gradonačelnik može reći koliko je isplaćeno redarima nakon presude na koju smo mi upozoravali da će doći do financijskog opterećenja Grada? Koliko redari još potražuju? Koliko znamo problem nije riješen jer upravni spor traje i dalje. Pošto sam ja osobno ovdje već dva tri puta upozoravao na to da li postoji netko odgovoran za to i što će se poduzeti po tome?
2. Nije pitanje, samo ću reći da smo mi htjeli iznajmiti parking na Gradskom vijeću bi donijeli odluku, ali nismo donijeli odluku. Stoga nemojte, već drugi put koristite to da date nekakvu sumnju, kao mi smo htjeli nešto smuljati. Znači vi znate kako funkcionira Gradsko vijeće, donosi se politička odluka, imate dovoljno ruku vi i dignete ruke i izglasate to. Tako smo i mi onda imali dovoljno ruku pa nismo donijeli takvu odluku. Mi tu odluku nismo donijeli, a vi ne znate što smo mi mislili i imali namjeru.

**Gradonačelnik Grada Makarske Tonći Bilić** odgovorio je na postavljena pitanja:

1. Jasno i glasno kažem Grad Makarska niti lipe ne duguje komunalnim redarima nakon ponovljene procedure donošenja pravilnika. Ali mogu isto tako javno kazati, ne znam da li znate uvaženi kolega, da pojedini komunalni redari duguju Gradu Makarskoj povrat sredstava koje su primili prilikom prvog rješenja 2015. godine o isplati. Što se tiče upravnih sporova, svi stari upravni sporovi po njihovim primjedbama iz 2015. su završeni. Završeni su na taj način da Grad nema ama baš nikakvu obvezu prema njima. Grad je sukladno naputku Ministarstva uprave, inspekcijskih službi, sukladno presudama Visokog upravnog suda ponovio kompletnu proceduru. Utvrđeno je također da je ta procedura poštivala sve zakonske propise. A to što su otvorena dva nova upravna spora po novom pravilniku, novim rješenjima, sačekat ćemo pa da sud donese konačno rješenje. Prema svim pokazateljima očekujemo da te tužbe budu odbačene.
2. Komentar na vaš komentar. Točno je da Gradsko vijeće nije donijelo, ali dobro se sjećam kao član, i ovdje još ima nekoliko članova Gradskog vijeća koji su tada bili prisutni, kao član Međustranačkog vijeća 2012. godine, pa među njima i vaše kolege na Međustranačkom vijeću jer se to tako radi i radi usuglašavanja stavova bila je tema davanje u koncesiju parkinga grada Makarske firmi iz Zagreba koja je tada u to vrijeme također imala koncesiju u gradu Ploče. Međutim, s obzirom da je oporba tada na Međustranačkom vijeću izrazila nezadovoljstvo, oporba je bio SDP i HNS, na Međustranačkom vijeću izrazila nezadovoljstvo čak i neki članovi HDZ-a su prihvatili taj stav oporbe i zbog toga ta odluka nije došla na sjednicu Gradskog vijeća da se o njoj raspravlja. Imamo zapisnike Međustranačkog vijeća, nadam se da se u to vrijeme vodilo, od 2013. na ovamo se vode, pa možemo pogledati koje su teme bile, tko je bio prisutan i kakav je stav pojedinog člana bio.

**Vijećnik Marko Ožić Bebek** nadopunio je pitanja:

1. Nisam zadovoljan odgovorom. Ja sam pitao koliko je isplaćeno, a ne da li Grad duguje išta njima. Ako je njima isplaćeno onda Grad više ne duguje njima, to je jasna stvar. Znači koliko je njima isplaćeno za onaj period dok nisu radili, dok su bili suspendirani, ili već šta je bilo tada.
2. A ta firma koju vi spominjete, vi radite danas s njom jer je parking koji se plaća s mobitelom njihovo vlasništvo ako niste znali.

**Gradonačelnik Grada Makarske Tonći Bilić** odgovorio je na nadopunu pitanja:

1. Pa u pitanju su isti ljudi, ali u svakom slučaju dati u koncesiju parking je jedno, a tražit usluge operatera za plaćanje, da građani mogu plaćati SMS-om parking usluge, su drugo. To su sitni, otprilike na godišnjem nivou, ne znam sad napamet dobit ćete točan podatak, par tisuća kuna usluga za naplatu parkinga putem SMS-a.
2. Po presudama čini mi se jednom komunalnom redaru je isplaćena određena naknada. Točan iznos ne znam, a to je negdje oko 30-ak tisuća kuna čini mi se, 30-ak tisuća kuna za period koji nije radio. Drugome je plaćen samo jedan mjesec koji nije radio i to je sve što je Grad platio. Ali zato Grad potražuje negdje oko, čini mi se, 24-25 tisuća kuna od jednog komunalnog redara.

**Vijećnik Jure Brkan** postavlja pitanja:

Kad god mi postavimo pitanje, ja govorim sad u ime oporbe mahom dobijemo odgovore neistinite ovdje na Vijeću, ili dobijemo odgovore u smislu samopromocije trenutne Gradske uprave. A kad tražimo nešto napismeno, onda to napismeno nikad ne dobijemo. Evo ja ponavljam, a iz zapisnika je to vidljivo, na posljednjoj sjednici Gradskog vijeća ja sam napismeno tražio od gospodina gradonačelnika, a vezano za sporove oko prometovanja turističkog vlakića, da mi napismeno odgovori da li vlakić sada vozi po zakonu. Da li ima popratne papire i da li očekuje posljedice konkretne materijalne nadoknade štete koja će doći na teret Grada Makarske? Ja taj odgovor napismeno nisam dobio. Vjerojatno ću sada dobit neku cilu priču, fantaziju, oko svega toga, ali konkretno što sam pitao na to odgovor nisam dobio. Ja ću sad postavit svoja tri pitanja i nadam se da ću na to dobiti ovdje odgovor, ako ne, ja ću ih tražiti u pisanom obliku.

1. Vidili smo iz medija, mi smo potakli tu temu, Stambeno gospodarstvo Makarska, poduzeće Grada Makarske, nije imalo po zakonu obvezno osiguranje zajedničkih prostorija zgrada kojim ono upravlja. Osiguranje je isteklo 1. 2. ove godine, nije ga dalje imalo, a po zakonu je bilo obvezno. U medijima smo čitali da gradonačelnik kaže da ima sigurno, a ja sigurno znam da je polica sklopljena s Croatia osiguranjem tek 12. 9. , tj. na reakciju naše tiskovne konferencije. Ja bih vas molio gradonačelniče odgovor zbog čega nije Stambeno gospodarstvo imalo sklopljene obavezne police osiguranja zaštite zajedničkih prostorija?
2. Građani me pitaju, ovako je pitanje formulirano kako god su mi rekli, šta Grad namjerava s dvorom u kući koja se nalazi na križanju Dalmatinske ulice i Dr. Jakova Dudana? Ja ću sada pitat malo da pojasnim za javnost, znači to vam je Kala dr. Jakova Dudana i Dalmatinska ulica, prizemlje zgrade, troetažne koliko znam. U prizemlju je *Makarsko primorje*, nekad je bila cvjećara Komunalnog poduzeća i Grad Makarska tu ima uknjiženo to prizemlje, imaju gori stanari poviše njega, a iza te kuće se nalazio jedan veliki dvor. I sad građani pitaju što Grad namjerava s ovim dvorom?
3. Pothodnik u Moči. Spomenuli ste ga, ja vam apeliram, ljudi zovu. Izuzetno opasna prometnica. Prometnica znači za koju postoje sredstva osigurana, 1.000.000,00 kuna u proračunu. Za koju su potrebne radnje već izvršene kako bi se uradio taj pothodnik, koliko znam. Što prije da se završi, kada će biti završen? Ljudi pitaju samo kada će? Je li se čeka da se ne daj bože dogodi neko zlo, jel se čeka predizborna godina? Ja vam kažem ne čekajte ništa, nego počnite radit odma.

**Gradonačelnik Grada Makarske Tonći Bilić** odgovorio je na postavljena pitanja:

Najprije što se tiče vaše konstatacije na prošloj sjednici Gradskog vijeća konkretno vam je bilo odgovoreno na vaše pitanje vezano za vlakić. Ako vam to nije dovoljno onda ne znam šta, ono sve što sam kazao možete i dan danas preslušati na službenim stranicama Grada Makarske u tonskom zapisu.

1. Stambeno gospodarstvo je raspisalo javni natječaj za osiguranje objekata. Također Stambeno gospodarstvo je dobilo ponude za osiguranje, te ponude prema izjavi direktora Stambenog gospodarstva su potpisane i na sva ostala pitanja će vam vjerojatno odgovoriti, vezano za tu problematiku, direktor Stambenog gospodarstva na jednoj od sljedećih sjednica kada budemo raspravljali o radu trgovačkog društva Stambeno gospodarstva Makarska d.o.o.
2. Što se tiče pothodnika na Moči, vi bi trebali znati da se radi o državnoj cesti i da ne možemo raditi, a ne pitati vlasnike te ceste, u ovom slučaju Republika Hrvatska , odnosno Uprava za ceste, da li smijemo i da li nam daju odobrenje. Idejni projekat je napravljen. Izvršena su geomehanička ispitivanja i ja sam prije dva dana razgovarao s direktorom Hrvatskih cesta. Podnijet je zahtjev kod njih da nam daju suglasnost. Zahtjev stoji nekoliko mjeseci, svako malo tražimo da nam što prije odgovore kako bi mogli priči realizaciji tog objekta svjesni toga da je naša D8 cesta, odnosno magistrala, odavno već sastavni dio gradske prometne mreže, a posebno sad kada se taj dio preko magistrale, Moča, iz dana u dan, iz godine u godinu, sve više razvija i širi. Nama je u interesu da to što prije realiziramo. Za taj projekt smo i ostavili sredstva u proračunu samo čekamo da nam Hrvatske ceste izdaju suglasnost da možemo počet radit.

**Zamjenica gradonačelnika Grada Makarske Lori Veličković** odgovorila je na postavljeno pitanje:

1. Što se tiče objekta na križanju Dalmatinske ulice i Ulice Jakova Dudana, znači radi se o poslovno-stambenoj zgradi u kojoj je Grad Makarska u suvlasništvu. Grad drži u posjedu i vlasništvu prizemlje i suvlasnik je zajedničkih prostora, između ostalog terase. Također je Grad Makarska i suvlasnik okućnice, dvora, sa sjeverne strane koji je omeđen zidovima i zato nije vidljiv svim građanima. Što tu Grad namjerava? Dakle kako nama je stvarno zadatak da nam profunkcionira konačno i prometno redarstvo, namjeravamo preseliti Komunalno redarstvo u prostore koje sada koristi *Makarsko primorje*, njima naći adekvatan prostor, a isto tako za potrebe toga redarstva omogućiti za korištenje jedne od kućica koje se nalaze u tom dvoru. Podjela načina korištenja toga dvora izvršena je bez sudjelovanja Grada Makarske. Budući da se tu radi o troje suvlasnika, mi smo preostalu kućicu koja je ostala u dvoru namjeravali očistiti. O tome smo obavijestili sustanare u tom objektu. Nekima je to teško palo, to ne treba uopće krit, međutim Grad Makarska jasno i otvoreno govori želimo s njima razgovarat na tu temu. Mislim da smo odvjetnika koji zastupa pozvali sljedeći četvrtak da zajedno izađemo na lice mjesta, provjerimo načine kako je izvršena podjela. Opet govorim što je jasno istinito, nimalo lažno, da je podjela izvršena bez sudjelovanja Grada Makarska. Želimo mirne odnose, želimo mirni suživot i iznad svega želimo u taj poslovni prostor u prizemlju, koji je ranije bio iznajmljivan, ponudit našem redarstvu, da konačno uz komunalno saživi i prometno redarstvo što je vrlo bitno za grad Makarsku i na tome ćemo ustrajati.

**Vijećnik Jure Brkan** nadopunio je pitanja:

1. Vezano za pitanje oko stambenog osiguranja. Pošto sada gradonačelnik kaže da on ne zna za to, da će o tome dat direktor odgovor, ja bih ga pitao zašto je u *Makarskoj kronici* izjavio da ima polica samo da je nije vidio? Zbog čega ste to rekli? Meni to ako sad ne znate ništa, kako ste prije dva tjedna znali?
2. Građani su, kažu, nisu bili informirani da uopće se ulazi u to i zato sam i pitao.
3. Za Moču, ja vam ponovno samo apeliram da što prije to napravite.

**Gradonačelnik Grada Makarske Tonći Bilić** odgovorio je na nadopunu pitanja:

1. Očito je da kolega Brkan izvrće činjenice. Može se dobro poslušat ovo maloprije što je bilo kazano. Ja sam rekao jasno i glasno i to ponavljam i ono što sam kazao na temelju informacije koje sam dobio od direktora Stambeno- komunalnog gospodarstva polica je potpisana, ali sam isto tako naglasio da sve ostalo možete njega pitati na jednoj od sljedećih sjednica. Ja stvarno te police niti sam vidio, a niti je moj zadatak da vam pretražujem gdje su police, kod koga su police osiguranja za određene objekte. Ako to nije istina, ako se utvrdi da nije istina, onda ćemo poduzeti određene sankcije.

**Vijećnik Stjepan Eljuga** postavlja pitanja:

1. Zamolili su me koncesionari ili zakupci, kako bi ih nazvao, sa trgovačko-ugostiteljske zone Peškera. S obzirom da oni imaju saznanja da Grad Makarska već dvije godine ne plaća Hrvatskim šumama naknadu za taj prostor, postavlja se pitanje je li taj dio prostora prešao u vlasništvo Grada Makarske ili nije. Ako je prešao u vlasništvo Grada Makarske, mi to ne znamo. Pa bih postavio pitanje postoji li dugoročno mogućnost da se za taj iznos tim koncesionarima ili zakupcima umanji naknada za korištenje tih objekata? A ako nije to postao gradski prostor, postavlja se pitanje zašto se nije već dvije godine platio taj dio Hrvatskim šumama?
2. S obzirom da ste u međuvremenu izvršili povrat novca jednom građevinskom investitoru u Makarskoj, što je bila tema zadnje sjednice Gradskog vijeća, postavljam pitanje, s obzirom da ja tu blizu živim to je Molizanskih Hrvata, što predviđate sa tim prostorom s obzirom da je on na jedan način i očišćen, da se i koristi za parking, pa me eto zanima što namjeravate sa tim prostorom?
3. Sad je gradonačelnik kazao pa me malo iznenadio da Grad Makarska plaća naknadu Telekomu**,** Deutsche Telekomu, ja ga zovem Deutsche Telekom jer je Deutsche Telekom njemačka multinacionalna kompanija, za korištenje prostora na Centru Osejava 112, nazovimo ga tako, ne onaj pravi, nego 08000 112. Znamo o čemu pričam, moram nešto pojasniti radi svekolike javnosti, osobno sam 90-ih išao u grad Zagreb. Je li vi znate da je taj Centar za obavješćivanje u ratu bio u jednoj prostoriji u bivšem Sekreterijatu za narodnu obranu pa kad je došlo do ratne agresije on je spušten u prizemlje suda, odnosno na mjesto današnjeg zemljišnika, pa je i to bio neadekvatan prostor pa je on preselio u prizemlje hotela *Dalmacija,* tamo gdje je bio nekada, ajmo reći, disko klub, ako se sjećamo svi mi stariji. No, međutim i to je bio na jedan način neadekvatan prostor i onda smo pokrenuli inicijativu da se konačno riješi pitanje tog Centra i otišao sam u Zagreb, osobno, tada je bio direktor Hrvatskih pošta i telekomunikacija, tako kako se zvalo, gospodin pokojni Mate Perak. Na našu zamolbu on je taj objekat dao pismenim putem, ja mislim da taj akt imao ga je barem Drago Šimić, imate ga i vi u Gradu, dao Gradu Makarska na 99 godina na korištenje u tu svrhu. Znači, nije smjelo biti nešto drugo nego da bude ta svrha. Pa sam se sada malo iznenadio da se za to plaća koncesija. Kolika je ona i zbog čega je došlo do te promjene? To me zanima, evo zaista, jer sam sudjelovao izravno u toj priči.

**Gradonačelnik Grada Makarske Tonći Bilić** odgovorio je na postavljena pitanja:

1. Koncesionari na Peškeri. Ne bih ja nazvao koncesionari, nego korisnici javno-prometnih površina. Točno je da je ova Gradska uprava uspjela dokazati da to nije šumsko gospodarstvo i na temelju važećih pravomoćnih rješenja od strane Ministarstva poljoprivrede i šumarstva Grad je oslobođen daljnjeg plaćanja godišnje naknade Hrvatskim šumama. Ali nismo dobili natrag u vlasništvo to zemljište s obzirom da nam je DUUDI, prije mjesec dana čini mi se ili mjesec i po dana, poslao odbijenicu i ne želi da se to vrati u vlasništvo Grada. Ali ne osporava posjed, ne osporava pravo korištenja od strane Grada i isto tako morat ćemo svi zajedno se potrudit, kad kažem potrudit onda mislim izmijeniti Prostorni plan i promijenit Plan uređenja Peškere i tada vjerujem da neće bit zapreke da se to vrati u vlasništvo Grada. U svakom slučaju cijene za korištenje javno-prometnih površina, najprije smo imali ako se sjećate tijekom ove godine na jednoj od sjednica Gradskog vijeća autentično tumačenje onog članka 40. gradske Odluke o naplati poreza, također vjerujem da ćete prihvatit prijedlog izmjena i dopuna te odluke na jednoj od sljedećih sjednica koja će direktno utjecati na plaćanje javno-prometnih površina za korištenje.
2. Što se tiče povrata novca za Kreator, nakon odluke Gradskog vijeća, Gradska uprava je potpisala sporazum s vlasnikom trgovačkog društva i isplatila je sukladno onoj odluci prvu ratu od 40 % i to na žiro-račun trgovačkog društva koji je nažalost u blokadi još od 2009., odnosno 2010. godine iako je bilo pokušaja, pritisaka, da se taj novac isplati na nečiji drugi račun, koji nije u blokadi pa da se može onda s njim upravljati. Ova Gradska uprava nije željela kršit zakone Republike Hrvatske. Točno, bilo je pritisaka gospodine Brkan, vidim da komentirate, ova Gradska uprava nije želila kršit važeće zakone Republike Hrvatske i sukladno važećim zakonima isplaćeno je na žiro-račun trgovačkog društva. A to zemljište radimo i idejno rješenje i na tom zemljištu jedna od ideja je da napravimo zatvoreni tip garaže. Znači ne parking, nego garaža, ovisi koliko ćemo moći osigurati parking mjesta. U svakom slučaju konfiguracija terena je takva da se to može napraviti u dvije ili tri etaže i na taj način pridonijeti rješavanju problema parkiranja na tom dijelu zemljišta.
3. Što se tiče prostora na Osejavi, točno je da je to vlasništvo bilo Hrvatske pošte i telekomunikacija. Nakon odvajanja telekomunikacija od Hrvatskih pošta taj objekt je pripao Hrvatskim telekomunikacijama koji je prešao kasnije u Telekom i Telekom se upisao kao vlasnik tog objekta sukladno Zakonu o vlasništvu. Znate, tu je diskutabilno, u nekim slučajevima se trgovačka društva ili pojedinci pozivaju na Zakon o vlasništvu kao *lex specialis***,** a u drugom slučaju se pozivaju na Zakon o pretvorbi i privatizaciji pa ono što je sve ušlo u temeljni kapital je njihovo neovisno jesu li bili u posjedu ili su bili vlasnici itd. U svakom slučaju ova Gradska uprava je prisiljena da potpiše ugovor s vlasnikom s obzirom da se promijenio vlasnik, neovisno o onom sporazumu iz 90-ih godina. A isto smo tako tražili da Telekom taj prostor proda Gradu Makarskoj, da Grad Makarska s njim može upravljat. I ne zaboravimo još jednu činjenicu, a to je da u dijelu onog prostora i dalje bio pod ključem i bili su uređaji i oprema Hrvatskog telekoma i dan danas. U svakom slučaju ja sam za to ako možemo to otkupit da otkupimo, ako ima dobre volje, i da riješimo jednom zauvijek taj problem.

**Vijećnik Stjepan Eljuga** nadopunio je pitanja:

1. Nisam zadovoljan s ovim zadnjim. Taj Telekom mene to tako žulja, a žuljalo me i kad smo imali sjednicu Vijeća kad smo mi bili na poziciji, kad je bio gradonačelnik gospodin Bebek. Od cijenu napuštanja sjednice, ako se sjećam u hotelu *Meteor*, sam inzistirao kad je bilo pitanje kada nam je jedna multinacionalna kompanija je došla u toj cijeloj sumnjivoj privatizaciji, dobili su distribucijsko-telekomunikacijsku mrežu, za one koji me sad slušaju, a to je sve ono što se nalazi ispod zemlje, oni kanali i vodovi, a koji su to građani Makarske plaćali svojim samodoprinosom, dobili su za smiješnih 100.000,00 kuna naknade mjesečno. A znate da su uvjetovali oni da to bude doživotno, vječno, pa sam dao amandman da bude barem 25 godina da se spasi barem što se spasiti da. To je i prihvaćeno. Nadam se da to postoji gori, taj akt. Znači izgleda da mi posrćemo pod tom silom telekomunikacija. Samo da vas spomenem jednu priču, Grad Zagreb, gospođa Holjevac, s obzirom da je to njoj struka, ona je pokrenula spor sa Hrvatskim telekomom i Grad Zagreb je dobio pravomoćnu sudsku presudu gdje je neosporno utvrđeno, izvan svake sumnje kao što pravnici kažu, da je to vlasništvo Grada Zagreba, ono što se nalazi ispod zemlje.. A mi smo to olako prepustili, ja to kažem Deutsche Telekomu, jer je to vlasništvo njemačke multinacionalne kompanije i koji ostvaruju prihod i profit na ovim prostorima, uključeno bivše ex, to više nego u samoj Njemačkoj, negdje oko 2 milijarde godišnje, pazite na godišnjoj razini. Zato sam malo, sad stvarno nije mi ovo bila draga činjenica da plaćamo ovaj zakup.

**Predsjednica Gradskog vijeća Grada Makarske Jagoda Martić** reagirala je na odgovor

gradonačelnika na vijećničko pitanje:

Ja moram sad tu intervenirat i na neki način dat primjedbu gradonačelniku jer mislim da je nepotrebno i bez razloga u svom odgovoru u priču uvukao uvaženog vijećnika Juru Brkana. Ako vijećnici nešto komentiraju ili međusobno pričaju to ne znači da se komentari odnose na odgovor, odnosno na ono što onaj koji izlaže govori i u tom smislu se, evo ja ispričavam uvaženom vijećniku Brkanu.

**Vijećnik Jure Brkan** reagirao je na odgovor gradonačelnika na vijećničko pitanje:

Ja se zahvaljujem što ste izrekli ovu opomenu jer u bilo kojem kontekstu stavljat moje ime i prezime sa nekim pritiscima i nekim sumnjivim radnjama, gospodine gradonačelniče ako na vas netko vrši pritiske vi imate institucije gdje to možete prijavit. A u ovoj nekoj insinuaciji stavljat moje ime u tu priču, da slušaoci na radiju to slušaju, ja stvarno ovo vam zamjeram jer ovo nije u redu.

**Vijećnica Verica Raos** postavlja pitanja:

1. Koliko je uprihodovano novca, sa kime je potpisan ugovor i tko upravlja lučicom ispod, istočno od dijela grada, znači i to ovaj dio do Osejave? Pa bi me to žarko zanimalo. Zadnji put je bilo nešto na Vijeću, ali to nije mene zadovoljilo pa bih molila da mi to odgovorite.
2. Gospodin Eljuga je govorio o Hrvatskim šumama, a kao što znate ja sam vama već davno, prije ljeta, postavila pitanje u vezi Peškere, imovinsko-pravnih odnosa sa DUUDI**-**jem i na koji način su se izdavali ugovori, odnosno da li postoje ugovori sa iznajmljivačima Peškere i koliko se prihoduje od tih ljudi za Grad Makarsku i na koji način isto tako i što će se dogodit, pošto tu ja već odgovaram na postavljeno pitanje, vi to pobijte da nema ugovora, ako svi iznajmljivači koji su prihodovali vama znači novac, Gradu Makarskoj, skupa i zajedno, zbirno krenu u tužbu protiv Grada Makarske?
3. Koliko se potrošilo novca za Makarsko kulturno ljeto? Znači po stavkama, da se navede svaka stavka. Koliko su honorari i ugovori o djelu? Koliko su izvođači i njihovi troškovi? Koliko su komunalni pogoni i njihovi troškovi i koliko je tu uključena Turistička zajednica grada Makarske? Koliko ona potpomaže Gradu Makarskoj? I molila bih vas da to ne bude neka pompa, najbolje Makarsko kulturno ljeto od Prevlake do Vukovara i Iloka, nego da bude koncizno objašnjeno, popisano u pisanom obliku i da se dostavi svim vijećnicima na sljedećoj sjednici i da svi vijećnici budu s time upoznati, a ne kao i do sada. Od prvog dana ovoga Vijeća ja još nisam dobila svoje odgovore na pitanja kao vijećnica ni u pisanom obliku, niti ajmo reći zadovoljavajuće ono što ste kratko odgovorili na ovom Vijeću.

**Gradonačelnik Grada Makarske Tonći Bilić** odgovorio je na postavljeno pitanje:

1. Jednostavni i kratki odgovor. Lukom cijelom u Gradu Makarskoj upravlja Lučka uprava sukladno Zakonu o lukama i pomorskom dobru. Lučka uprava daje koncesije nad lukom. Imamo tri koncesionara, Makarski komunalac, INA, odnosno četiri koncesionara, Arbun i Jadrolinija. Znači, oni isključivo koncesiju plaćaju Lučkoj upravi, a ono što uprihoduju dijele sa Lučkom upravom, a ne sa Gradom Makarskom. Još jednom napominjem, žalosno je to da pojedinim dijelovima grada, pogotovo sa objektima koje su napravili građani ovog grada i u ono vrijeme samodoprinosom, upravlja netko treći i daje il ne daje, da tako kažem, financijske mrvice Gradu Makarskoj za daljnji razvoj i izgradnju.

**Zamjenica gradonačelnika Grada Makarske Lori Veličković** odgovorila je na postavljeno pitanje:

1. Točno da ste vi postavili pitanje, točno da sam ja vama odgovorila. Možete bit zadovoljni ili nezadovoljni, ali ja sam samo želila nadopunit gradonačelnika. Znači pitanje je imovinsko-pravnog rješavanja stanja predjela na plaži zvanog Peškera započele su kolege iz HDZ-a. Ja sam upravo to željela reći. Oni su krenuli na preporuku Ministarstva poljoprivrede u postupak brisanja kulture šuma na tom području. Tako je bilo ne mogu govorit nego istinu. Izrađen je u tu svrhu parcelacijski elaborat. U tu svrhu je izvršena i promjena namjene toga područja, znači prostorno-planskog dokumenta. Nažalost, malo nam je duže trajalo, u međuvremenu su se promijenili zakonski propisi, jer u momentu kad je Grad Makarska krenuo u rješavanje imovinsko-pravnog pitanja statusa predjela Peškera važili su jedni zakoni i samom činjenicom da se briše kultura šuma trebalo se po postojećem zakonu odmah upisati Grad Makarska. Nažalost, malo je procedura se bila produžila, konkretno od strane Ministarstva poljoprivrede, mi smo sukladno svim njihovim zahtjevima, ovlašteni geometar, izradio svu potrebnu dokumentaciju. Izdato je rješenje koje je pravomoćno i upisano u zemljišne knjige i čudi me da to ne znate, upis na predjelu Peškera glasi u korist Republike Hrvatske. Upis u katastru zemljišta je nepobitan, to je upis u korist Grada Makarske. Prema preporuci DUUDI-ja, a i oni su malo duže vremena razmišljali na koji način izvršiti predaju zemljišta Gradu Makarskoj, odnosno poštivati faktično stanje, DUUDI nam je malo zadržavao predmet. Točno je kako je gradonačelnik rekao da smo dobili od njih očitovanje koje je ustvari odbijenica, ali i preporuka što i napraviti da se upis Grada Makarske, a to je upravo ovo što je i rekao gradonačelnik, a to je nova prostorno-planska promjena područja Peškere. Što se tiče pitanja ugovora, malo me čudi to pitanje. Kad ste već kontaktirali sa korisnicima Peškere, onda morate znat, a to zna i dio kolega iz političke stranke HDZ-a, da sa korisnicima Peškere se ne zaključuju ugovori, nego rješenja o naplati javno-prometne površine. Zadnja rješenja se zasnivaju na gradskoj Odluci o naplati javno-prometnih površina iz 2012. godine i po tome se svake godine izdaju rješenja za korištenje javno-prometne površine. A nepobitno je da su korisnici Peškere vlasnici kioska, a Grad je vlasnik javno-prometne površine. Svake godine nažalost, a to me malo ljuti, rade se nova premjeravanja površine a to je dokaz one jedne priče koju smo već godinama započeli da nelegalna dograđivanja na Peškeri, bez obzira na intervencije Komunalnog redarstva, a katkada i građevinske inspekcije traju. Eto, to je sve po tom pitanju. Znači uz suradnju vijećnika Gradskog vijeća mi ćemo uskoro morati pokrenuti pitanje izmjene namjene djela Peškere.

**Gradonačelnik Grada Makarske Tonći Bilić** nadopunio je odgovor na postavljeno pitanje:

1. Točno je da korisnici površine u park- šumi Peškera površinu ne koriste na temelju rješenja. Ovdje jasno i glasno kažem da koriste na temelju ugovora cijena bi im bila uvećana za 25 % koliko iznosi PDV. Znači, na temelju rješenja o porezu, odnosno korištenju nema, nije uračunat, zakonski se ne računa porez na dodanu vrijednost, a na temelju ugovora o zakupu se računa. Znači i to smo razmišljali i na ovaj način dobrim dijelom idemo na ruku korisnicima javno-prometnih površina.

**Zamjenik gradonačelnika Grada Makarske Miroslav Družianić** odgovorio je na postavljeno pitanje:

1. Drago mi je da postoje gradski vijećnici koji se zanimaju za Makarsko kulturno ljeto pa makar u financijskom djelu kad već nisu u sadržajnome. To se ne odnosi sad na našu dragu vijećnicu, isključivo Vericu, ja nju poštivam jako i drago mi je da je uputila ovo pitanje ovdje. Odgovor će biti ovakav kakav će biti, a onda će u pisanoj formi doć na iduće dvije sjednice. Dakle s obzirom da je najvažnije da se dobije ukupan iznos svih troškova kad dođu troškovi ZAMP-a itd. Ono što sam govorio od početka to ponavljam i sada, troškovi Makarskog kulturnog ljeta po treći put kažem da će biti reda veličina 100-ak tisuća eura. Dakle, po treći put to kažem. Ja sam rekao ukupno, duga je godina još itd. Te podatke ćemo, rekao sam već, na idućoj sjednici možemo, jer računi dolaze sada, račun ZAMP-a će doći u 12 mjesec. Ja ne znam koliko će biti. Ja ću uporno govoriti, ali nisam više Marko moj dragi Ožiću Bebeku, vijećniče, više euforičan kao prošle godine o atomskoj fizici i znanstvenoj fantastici neću govorit. Ali sad ću govoriti o nečemu drugom, govorit ću o čudesnoj bajci. E, vidite bajke se i ponešto plaćaju znate. I sad od kad je Hrvatska samostalna država i otkad je Makarska postala grad 1993. godine ovo je bilo uvjerljivo najbolje i najatraktivnije kulturno ljeto ikada. Visoki standardi su postavljeni. Ova čudesna bajka će doći, rekao sam taj red veličina, zbrojit ćemo do zadnje lipe jer ja želim da naša vijećnica bude o svemu detaljno informirana i u financijskom smislu. Ja samo mogu kazat da sam ponosan na sadržaj i sve ovo, dat ćemo izvješće. Naravno da nećemo dat izvješće svima vijećnicima jer nema razloga da se odgovor daje svima vijećnicima, nego onome tko ga je uputio, nećemo kršit. Inače se to može fotokopirat onda. Dat ćemo onome tko je postavio pitanje. I tako kažem ide to tako nekako dobro svome kraju, završilo je prekjučer dodjelom nagrada. Mi ćemo sad, evo tu je pročelnik on će to malo zbrojiti pa ćemo to stavit na papir. Ali kažem vam bijaše ovo jedna čudesna bajka koju treba nešto i platiti, pa ćemo mi tako i platiti. Godina je do 31. 12. pa ćemo vidjeti. Ali kažem budimo ponosni, bilo je ovo sjajno. Ma rekao sam, nisam euforičan kao nekad, pa ću završit s ovim. Turistička zajednica nema se tu šta nadopunit, ovo je ovako kako sam ja rekao. Dakle, na iduće dvije sjednice slijede pisani odgovori. Mislim, ne mogu šta o tome pričati sad. Pazite, ja mogu govorit u ime Grada Makarske, u ime Turističke zajednice postoji. Surađujem ja s njima na ponos i to vrlo dobro i novčano surađujemo, oni su odgovorni za ovi deveti mjesec. To je čudo, samo još što je ta bitka falila da bude ono sve izvršeno i na kraju grupa po mom, dakle klapa Iskon. Da vam srce ide do Biokova kako je to bilo lijepo i ovaj deveti mjesec. Turistička zajednica ima svoj proračun, svoje organe, svoje ovo, oni to izdvajaju. Ja dobro surađujem sa direktorom ovdje, Jure je stari naš drug, pajdaš, mi se uopće ne ljutimo. On zna kad se na nekoga ne treba ljutit i sad se na mene ne ljuti.

**Vijećnica Verica Raos** nadopunila je pitanja:

1. S obzirom da smo u bajci, da ostanemo još malo u bajci. Ja stvarno štujem uvaženog gradonačelnika i mogu reći dobar mi je prijatelj, dogradonačelnika, oprostite gospodine Bilić. Ali šta ću kad sam više u društvu s njim nego s vama i kad on pokriva više nego vi u nekim segmentima pa se to omakne, nemojte se ljutit. Ovoga što se tiče tih 100.000,00 kuna, ovih eura dobro, to ćemo vidit u izvješću, neću se u to. Rekli ste 100.000,00 eura cirka, a ja ću vam samo ovo reći, jednu bajku iz Makarskog kulturnog ljeta, kako je bila krasna. Doveli ste Ansambl LADO, jel' tako. Platili ste ga 70.000,00 kuna da pjeva, ali on je samo plesao, pjevalo se, a nije se plesalo, obrnuto. Čudesno je to da vi te projekte radite na način da uzimate koncesije, odnosno iznajmljujete te ugovore o djelu, mene to jako zanima i na koji način to radite. Znači sve sam vam tu prezentirala, nemojte mi ništa izostavit pa da vidimo je li bajka stvarno takva.

**Zamjenik gradonačelnika Grada Makarske Miroslav Družianić** odgovorio je na nadopunu pitanja:

1. Što se tiče LADO-a evo za cijelu javnost da se zna. LADO je došao u Makarsku na način da mu se plati smještaj, ugovor je potpisan, da platimo smještaj i da platimo nastup 18.000,00 kuna. Evo ovako odmah sa tih 70 došli smo na 30. Je li me razumite, nemojmo, dakle Lado košta smještaj plus 18. I ovako se dogodilo, smještaj košta 10.000,00 kuna i nastup košta 18.500,00 kuna. Ja nisam htio, eno živog pročelnika koji mi je nosio pet puta račun da potpišem, dakle do dana današnjeg LADO-u nije isplaćena ni lipa, pazite ni lipa. Tražim od njih da vidimo na koji način oni žele da ono što su samo pjevali, a ne i plesali da se to i kroz ugovor, dakle ja očekujem da oni kažu da oni odustaju od pola. Recimo šta ja očekujem, da oni kažu da očekuju da mi platimo pola s čime bih ja na kraju konca pristao, a da pola oni kao penale plaćaju. Eto to je bio moj prijedlog. Oni su nama napisali dva, tri pisma, ja to ne želim platiti, oni su napravili nešto, oni su napravili faul nisu ispoštivali ugovor i mi nismo platili ni lipe. E sad još jedanput, od tih 70 treba baciti pola u more i doć do 30, a od tih 30 još nismo platili ni lipe. To je što se tiče Lada. A što se tiče ovoga ovdje, netko je tu nešto i radio, malo više nego što se obično radi i njemu se mora nešto i platiti. Ove godine vam moram kazati što se tiče umjetničkog ravnatelja i ove naše domaćice i voditeljice pa to su bili umjereniji iznosi negoli što se ovako barata. Nemojmo kazat da je LADO koštao 70 ako je košta 30.

**Vijećnica Verica Raos**  nadopunila je pitanje:

1. Izvješće je tako, vi ćete nama to pobit u izvješću, ja bih nastavila dalje svoje odgovore na drugo pitanje, znači gospodinu gradonačelniku. Ja sam pitala jasno i glasno koliko Grad prihoduje, znači i od Jadrolinije i svih onih s kojima vi imate ugovor i na koji način Grad posluje. Šta ovi drugi koji nisu potpisali ugovor, kako njima naplaćujete, na koji način? Koji su to koncesionari?

**Gradonačelnik Grada Makarske Tonći Bilić** odgovorio je na nadopunu pitanja:

1. Mislim da sam bio sasvim jasan. Grad niti zaključuje ugovore, niti naplaćuje. Vlasništvo je Republike Hrvatske. S tim prostorom upravlja Župan**i**jska lučka uprava. Ona daje koncesije i radi ugovore s koncesionarima. Ja sam rekao Grad nema niti lipe od tih prihoda. Nažalost, zakon Republike Hrvatske je takav da sve ono što smo mi izgradili, ili dobar dio što smo izgradili i uložili, ne možemo sad upravljati i dok god se ne promijeni zakon, bit će tako.

**Vijećnica Verica Raos** nadopunila je pitanje:

1. Gospođo Lori, ja sam vas pitala znači u vezi Peškere. Vi ste sve lijepo krasno odgovorili. Rekli ste da su to počele kolege iz HDZ-a prije nego ste vi došli na vlast. Znači da vi radite istu grešku kao i moje kolege koje su bile prije vas. Zašto niste popravili na vrijeme tu grešku da ne dođe do ovakvih katastrofalnih problema, a koji će bit u budućnosti ako se dogodi da se svi, dakle korisnici Peškere, dogovore da idu u proces tužbe Grada Makarske. Ja sam samo to postavila pitanje. Što napraviti u tome trenutku i koliki su prihodi, znači koliko Grad prihoduje od Peškere. Ja sam bila vrlo jasna.

**Gradonačelnik Grada Makarske Tonći Bilić** odgovorio je na nadopunu pitanja:

1. Što se tiče prihoda od Peškere, mogu ja umjesto zamjenice nadopunit. Sami prihod korištenja, poreza za korištenje javno-prometne površine vidit ćemo na kraju godine koliki je. A inače ako smatrate da je greška što smo uspjeli isposlovat, dokazat i dobit pravomoćna rješenja da Grad Makarska ne mora godišnje plaćati Hrvatskim šumama negdje oko 1.500.000,00 kuna ja priznajem tu grešku.

**Vijećnica Kristina Kozlina** postavlja pitanje:

1. Zanima me popis svih putnih naloga gradonačelnika, zamjenika i vozača, s dnevnicama i kilometražom od 1. 1. 2016. recimo do danas. I molim taj odgovor, odnosno izvješće u pisanom obliku.

**Predsjednica Gradskog vijeća Grada Makarske Jagoda Martić** odgovorila je na postavljeno pitanje:

1. Dobit ćete odgovor u pisanom obliku do sljedeće sjednice Gradskog vijeća.

**Vijećnik Zvonimir Galić** postavlja pitanja:

1. Prvo pitanje je vezano za Hrvatske šume, a jednim dijelom i za Grad. Odnosi se na požar na Biokovu, predio Šibenik. Mnoge građane to interesira pa tako sam i došao do koncepcije ovog pitanja. Ja znam da imamo mi kao Grad kameru termo osjetljivu, na Osejavi, to sam pročitao negdje, pa kako se nije ranije reagiralo u odnosu na taj požar, odnosno da li se moglo prije reagirati kako bi se izbjegle velike štete. Kolike su štete nastale požarom i kolika je bila cijena gašenja tog požara? Kad to kažem, ugrubo mislim na štetu koja je proizašla zato što je zapaljena šuma i koliko su koštali vatrogasci, kanaderi i helikopteri, odnosno koliko bi šteta bila manja da se brže aktivirao proces gašenja požara. Ja znam da će gradonačelnik reći to nije u mojoj ingerenciji, međutim to je zasigurno vezano u jednom dijelu i ne malom i za Grad.

Pod B istog pitanja pitao bih, također je vezano jednim dijelom za Grad. Mi znamo da je Makarska i ne samo Makarska sva ispresijecana protupožarnim putevima i znamo zašto su napravljeni ti protupožarni putevi i čemu služe. Nekidan, sredinom 8 mjeseca, prošao sam od nadvožnjaka prema Makru i do Tučepa tim putem protupožarnim. To je bilo toliko zaraslo travom, šipražjem, da je gotovo neprohodno. Išao sam sa nekim terencem i uspili smo proći samo zato što je čovjek koji je vozio zna di je taj put jer se praktično ne vidi od te silne trave. Da je to pokošeno, očišćeno, što ne inzistira puno novaca, niti puno troškova, mogli bi se služiti za vožnju biciklama, motorima i šetnjama. U svakom slučaju to bi bio doprinos turističkoj ponudi. Mislim da to ne bi bilo skupo i mislim da bi to trebalo održavat jer to je dobro plaćeno i bilo je puno problema kad su se probijali ti putevi čija je zemlja, imovinske odnose rješavat. A sada je naprosto došlo do toga da je to obraslo na način da to samo mogu koristit teški strojevi. Oni vatrogasni kamioni, oni mogu proći, međutim s malim autom, s biciklom ili s motorom ili šetnjom, mislim da je nemoguće.

1. Vezano za šetnicu, nekad je bilo govora o vijećnici doduše onoj drugoj ne ovoj modernoj sada, od Velikog Brda do Veprica. Mislim da smo mi jedanput, da je Vijeće donijelo odluku i da je u proračunu izglasalo oko 200.000,00 kuna za uređenje te šetnice. Ja sam kroz vijećničko pitanje, i ne samo ja, više puta pitao što je s tim. Mislim da bi tu šetnicu trebalo u svakom slučaju malo promislit i ugradit je u sljedeći proračun jer možda 100.000,00 – 200.000,00 kuna, dalo bi se to uredit. Jer zasigurno velik broj turista ide ovom trasom, a kako je to neuređeno jadni ljudi polome noge, ne znaju doć. To je od Velikog Brda do Tri križa pa do Veprica. Ja bih molio da malo promislite o izdvajanju nešto novca da se to uredi jer i samom tom šetnicom bi se zasigurno obogatila turistička ponuda grada. Znači, na opće dobro sviju.
2. Građani su me grada Makarske, njih desetak kaže ajde pitaj. Evo pitam. Kada je zadnji put pometena ulica od nadvožnjaka prema Makru? I molio bih odgovor u pisanom obliku. Zašto? Put Makra. Zato jer to nije mali dio grada, tu žive ljudi koji se također bave turizmom, a u zadnje vrijeme imamo dosta tih vila koje su lijepo uređene s bazenom i zasigurno to bi bio doprinos da ljudi mogu bolje i lakše izdat i prodat te svoje kapacitete.

**Gradonačelnik Grada Makarske Tonći Bilić** odgovorio je na postavljena pitanja:

1. Vezano za protupožarne puteve, to je uglavnom u ingerenciji DVD-a, ali ja ću odgovorit. Što se tiče požara koji je izbio bio na Biokovu i kamera, mogu kazati da je tek primijećen požar kada se pojavio na ovu južnu stranu dim jer iza je sa sjeverne strane buknuo. Zašto nije ranije to ja ne znam iako nije na području. Biokovo je naše zajedničko, kad kažem naše zajedničko i breljansko, baškovoško, makarsko, tučepsko, itd. podgorsko, ima i zagvoško i sl. tako da se tko ne uvridi. Znači naše zajedničko. Neću govorit o nadležnosti jer nije bilo na području grada Makarske nego na području susjedne općine, ali kako sam ja informiran od strane DVD-a, makarski je DVD prvi izaša na intervenciju. Zbog nepristupačnog terena gdje su morali do tri sata hodat, pa čak i četiri, sa opremom vatrogasci, od mjesta gdje su iskrcani do samog požarišta uspjeli su ga lokalizirat, stavit pod nadzor. Ali sve detalje, koliko košta kanader, koliko je ljudi bilo na požarištu, to bi trebalo dobit od DVD-a. Ja ću vaše pitanje proslijedit Dobrovoljnom vatrogasnom društvu Makarska da dobijete točan odgovor sa cijenama koštanja avijacije i ostalim troškovima.

Što se tiče protupožarnih puteva, slažem se s vašom konstatacijom da ih trebamo što više koristiti iako je to jedna od stavki, ja mislim, vatrogasnih društava ili pardon Hrvatskih šuma, za održavanje tih protupožarnih puteva. Inicirat ćemo u narednom periodu da se što više tih protupožarnih puteva očisti, uredi i da se koriste, da ih mogu slobodno koristiti ne samo građani nego i turisti.

1. Zahvaljujem na inicijativi i nadam se da će Gradska uprava prilikom Prijedloga plana rada i izgradnje i održavanja komunalne infrastrukture za sljedeću godinu imat to u vidu i da ćemo uvrstit među projekte.

**Zamjenica gradonačelnika Grada Makarske Lori Veličković** odgovorila je na postavljeno pitanje:

1. Što se tiče pitanja čistoće za tu ulicu koliko je meni poznato Makarski komunalac je od sredine kolovoza pojačao čišćenje na području iznad magistrale pa konkretno i te ulice. Ukazala se stvarno potreba, već se to zadnjih nekoliko godina uočava, uvijek se nešto desi, iskrsne. To će se riješiti pojačanim i boljim čišćenjem prometnica iznad magistrale.

**Vijećnik Zvonimir Galić** nadopunio je pitanje:

1. Hvala gospodine gradonačelniče, međutim nisam ni pitao ovo da date eksplicite odgovor, ali mi je ideja bila da se na ovim problemima Grad, Gradska uprava, odnosno vi, više angažirate kako bi se to možebitno riješilo uvažavajući probleme sa imovinskim odnosima i slično kod ovih puteva.
2. Međutim, ja bih molio ovo treće pitanje, grupa građana i ova prometnica, da mi date u pisanom obliku kad je zadnji put pometena. To je jedna rečenica.

**Zamjenica gradonačelnika Grada Makarske Lori Veličković** odgovorila je na nadopunu pitanja:

1. Makarski komunalac, konkretno gospodin Luka Roso, to je u njegovoj ingerenciji. Da vam vrlo brzo odgovori u pisanom obliku, to ću ga ja osobno podsjetit.

Nakon aktualnog sata, a u skladu s člankom 69. Poslovnika o radu Gradskog vijeća Grada Makarske, predsjednica Gradskog vijeća predložila je sljedeći:

**Dnevni red**

1. Prijedlog zapisnika s 21. sjednice Gradskog vijeća Grada Makarske održane 16.

srpnja 2016. godine

1. Prijedlog izvješća o radu gradonačelnika Grada Makarske za razdoblje od 1. 1.- 30. 6. 2016. g.
2. Prijedlog izvještaja o izvršenju Proračuna Grada Makarske za razdoblje od siječnja do lipanj 2016.g.
3. Izvješće o korištenju proračunske pričuve za razdoblje 30. 6. - 5. 9. 2016. g.
4. Prijedlog odluke o izradi Urbanističkog plana uređenja naselja Veliko Brdo 4
5. Prijedlog zaključka o Prijedlogu rješenja o imenovanju mrtvozornice za područje grada Makarske
6. Prijedlog zaključka o davanju suglasnosti na Izvješće o poslovanju Vodovoda d.o.o. Makarska u 2015. godini

**Predsjednica Gradskog vijeća Jagoda Martić** predložila je da točke 2. i 3. predloženog dnevnog reda zamijene mjesta i to na način da Prijedlog izvješća o radu gradonačelnika grada Makarske za razdoblje od 1. 1.- 30. 6. 2016. g. bude točka 3. dnevnog reda a Prijedlog izvještaja o izvršenju Proračuna Grada Makarske za razdoblje od siječnja do lipanj 2016. g. bude 2. točka dnevnog reda.

Vijećnik **Jure Brkan** predlaže ako se već mijenja redoslijed točki dnevnog reda da se onda promijeni redoslijed i točki 4. predloženog dnevnog reda, dakle da predložena točka 3. i 4. dnevnog reda budu točka 2. i 3. dnevnog reda. Navedeno je obrazložio činjenicom da se radi o financijskim točkama pa da ide u redoslijedu.

**Predsjednica Gradskog vijeća Jagoda Martić** se složila s prijedlogom vijećnika Jure Brkana i prihvatila predložene izmjene dnevnog reda.

Nakon izmjena prijedloga dnevnog reda od strane predlagatelja predložen je sljedeći:

**Dnevni red**

1. Prijedlog zapisnika s 21. sjednice Gradskog vijeća Grada Makarske održane 16.

srpnja 2016. godine

1. Prijedlog izvještaja o izvršenju Proračuna Grada Makarske za razdoblje od siječnja do lipnja 2016.g.
2. Izvješće o korištenju proračunske pričuve za razdoblje 30. 6. - 5. 9. 2016.g.
3. Prijedlog izvješća o radu gradonačelnika Grada Makarske za razdoblje od 1. 1- 30. 6. 2016. g.
4. Prijedlog odluke o izradi Urbanističkog plana uređenja naselja Veliko Brdo 4
5. Prijedlog zaključka o Prijedlogu rješenja o imenovanju mrtvozornice za područje grada Makarske
6. Prijedlog zaključka o davanju suglasnosti na Izvješće o poslovanju Vodovoda d.o.o. Makarska u 2015. godini

*Ovako predloženi dnevni red je usvojen jednoglasno s 16 (šesnaest) glasova ZA.*

1. **Prijedlog zapisnika s 21. sjednice Gradskog vijeća Grada Makarske održane 16.**

**srpnja 2016. godine**

S obzirom da za raspravu nije bilo prijavljenih vijećnika predsjednica Gradskog

vijeća Grada Makarske Jagoda Martić je Zapisnik s 21. sjednice Gradskog vijeća

Grada Makarske održane 16. srpnja 2016. godine stavila na glasovanje.

*Zapisnik s 21. sjednice Gradskog vijeća Grada Makarske održane 16. srpnja 2016.*

*godine je usvojen jednoglasno s 16 (šesnaest) glasova ZA.*

1. **Prijedlog izvještaja o izvršenju Proračuna Grada Makarske za razdoblje od siječnja do lipnja 2016. g.**

Uvodno obrazloženje Prijedloga izvještaja o izvršenju Proračuna Grada Makarske za razdoblje od siječnja do lipnja 2016. g. dala je pročelnica Upravnog odjela za financije i proračun Grada Makarske **Dunja Buljan.**

Uvodno obrazloženje i mišljenje Odbora za financije i proračun na obrazloženje Prijedloga izvještaja o izvršenju Proračuna Grada Makarske za razdoblje od siječnja do lipnja 2016. g. dao je predsjednik Odbora za financije i proračun Gradskog vijeća grada Makarske **Ante Čulav.**

U ime Kluba vijećnika SDP-a i HNS-a u raspravi je sudjelovao vijećnik **Stipe Bartulović**, koji je kazao kako je ovo standardni polugodišnji izvještaj, a koji će nakon ukupnosti krajem godine pokazati sve podatke. Vijećnik je u raspravi kazao kako je potrebno stalno ukazivati na propuste i nepravilnosti. Mišljenja je da je potrebna veća brzina i ažurnost u radu gradskih službenika. Vijećnik je kazao kako ovaj izvještaj nije mjerodavan za utvrđivanje dinamike pojedinih prihoda i kako će se tek do kraja godine vidjeti kolika je naplata komunalne naknade i naplata prihoda od poreza na alkoholna pića. Vijećnik je kazao kako ponuđeni prijedlog ocjenjuje ukupno pozitivnim i Klub vijećnika SDP-a i HNS-a će ga prihvatiti.

U ime Kluba vijećnika HDZ-a i koalicijskih partnera u raspravi je sudjelovao vijećnik **Jure Brkan**, koji je kazao kako njihov Klub na sjednici Odbora za financije i proračun nije podržao ovakvo Izvješće iz razloga koji su navedeni u Zapisniku sa 11. sjednice Odbora za financije i proračun, a koji su vijećnici mogli vidjeti u pristiglim materijalima za Gradsko vijeće. Kazao je kako je Grad Makarska bogat i prihodi idu dobro i što mu je posebno drago rastu prihodi od poreza i prireza na dohodak. Vijećnik je kazao kako treba provjeriti što se događa s prihodima koji izostaju, a nema nekog objašnjenja za manje ostvarenje prihoda od koncesija, manje ostvarenje od poreza na alkoholna i bezalkoholna pića, a sad su sve kase fiskalizirane u ugostiteljskim objektima. Vijećnik je kazao kako su manji prihodi od naknade za zadržavanje nezakonito izgrađenih građevina (legalizacija) i konstatirao kako se ili loše planiralo ili negdje nešto ne funkcionira. Vijećnik Jure Brkan je kazao kako ga najviše zanima izostanak prihoda od koncesija za što nema nikakve logike da nije realiziran bar na nivou prošle godine jer su koncesije fiksne. Vijećnik je kazao kako je najveća zamjerka njihova Kluba vijećnika ovome Izvješću na stavke rashoda, te se posebno ističe povećanje rashoda za plaće u Uredu gradonačelnika, a radi se o povećanju za 223.107,00 kuna u odnosu na prošlu godinu, spomenuo je i plaće za prekovremeni rad u iznosu 6.142,00 kune. Vijećnik se posebno osvrnuo na rashode za službena putovanja koji su jako loše prikazani u iznosu 267.151,00 kuna, od čega se 47.233,00 kuna odnosi na Gradsku upravu, a 195.563,00 kuna na službena putovanja škola koja se među ostalim financiraju iz EU projekata i iz fondova Europske unije koji su namjenski, a sve u svrhu da bi se troškovi Ureda gradonačelnika činili manji. Vijećnik Jure Brkan je kazao kako su rashodi za intelektualne i osobne usluge 613.479,00 kuna i kako želi odgovor koliko je od toga rashod za troškove Poslovnog uzleta, a koliko za odvjetničke usluge. U daljnjoj raspravi osvrnuo se na troškove reprezentacije koji su 46 % veći nego u istom razdoblju prošle godine. Vijećnik je kazao kako je osiguranje Grad Makarska ove godine platio 6.343,00 kuna, a prošle godine 40.000,00 kuna pa mu nije jasno o čemu se tu radi i je li se lani to preplatilo. Vijećnik Jure Brkan je konstatirao kakao se u Uredu gradonačelnika može potrošiti koliko se hoće, a onda se vratio na Upravni odjel za komunalne djelatnosti gdje je 4.000.000,00 kuna u ovom Proračunu predviđeno za uređenje ulica u zapadnom dijelu grada, a prema ovom Izvještaju o izvršenju nije potrošena ni kuna. Vijećnik je kazao kako se iz svega navedenog može konstatirati kako je velika sreća da je grad Makarska bogat grad, prihodi dolaze, troši ih se kako ih se troši i ne mora se ništa raditi. Kazao je kako ovakav Izvještaj o izvršenju Proračuna na Klubu vijećnika nisu mogli prihvatiti jer drže da se on sveo samo na troškove Ureda gradonačelnika, a svi ostali su daleko manje uradili nego što su uradili prošle godine.

**Gradonačelnik Grada Makarske Tonći Bilić** odgovorio je na izlaganje vijećnika konstatiravši da su prihodi od 1. 1. 2016. do 30. 6. 2016 povećani za 23.2 % u odnosu na prihode za isto razdoblje u 2015. godini, a rashodi su povećani za 5.8 % u odnosu na isto razdoblje 2015. godine. Gradonačelnik je kazao kako je u prvih šest mjeseci ukupno ostvaren višak prihoda od 1.132.000,00 kuna i kako je to rezultat rada ove Gradske uprave. Gradonačelnik je kazao kako su neki prihodi rasli za čak 60-70 % u odnosu na iste prihode lani i kako se tu vidi rad Gradske uprave da se uprihoduje ono što je predviđeno zakonom. Gradonačelnik je kazao kako su rashodi povećani, ali da ne treba zaboraviti kako više od 50 % rashoda otpada na otplatu kredita. Naglasio je kako se na rashode reprezentacije puno manji iznos odnosi na Ured gradonačelnika, a puno više na rashode ureda korisnika proračuna. Napomenuo je kako se ne smije zaboraviti činjenica da ove godine, s obzirom na promjene u Zakonu o financiranju jedinica lokalne samouprave, u rashode ulaze i svi rashodi javnih ustanova. Gradonačelnik je kazao kako je u prvih šest mjeseci oko 6.000.000,00 kuna uloženo u komunalnu infrastrukturu i to izgradnja i rekonstrukcija Glazbarske ulice 340.000,00 kuna - projekt završen, izgradnja i rekonstrukcija Zagorske ulice 195.000,00 kuna - projekt završen, izgradnja i rekonstrukcija Pekarske ulice 212.000,00 kuna - projekt završen, izgradnja dječjeg EU Astro parka 244.000,00 kuna - projekt je još u tijeku realizacije, prva faza izgradnje i rekonstrukcije Jadranske ulice 541.000,00 kuna - projekt je završen, rekonstrukcija Trga 4. svibnja 400.000,00 kuna s hortikulturnim uređenjem - projekt je završen, izgradnja oborinskog sustava u ulicama Don Mihovila Pavlinovića, Biokovskoj i Ante Starčevića 287.000,00 kuna - projekt je završen, nogostup u Ulici kralja Petra Krešimira IV 285.000,00 kuna - projekt je završen, nogostup u Ulici Stjepana Ivičevića negdje oko cca 100.000,00 kuna materijala i troškova s obzirom da je taj nogostup uređen od strane Pogona za komunalne djelatnosti Grada Makarske - projekt završen, izgradnja ceste prema UPU Veliko Brdo 250.000,00 kuna - završen projekt, izgradnja i rekonstrukcija Ulice Ivana Gorana Kovačića 212.000,00 kuna - projekt završen, održavanje horizontalne signalizacije 125.000,00 kuna, opremanje dječjeg EU Astro parka 247.000,00 kuna - projekt je u tijeku realizacije, izgradnja zidova u ulicama 298.000,00 kuna, izgradnja ulice na području Požare 125.000,00 kuna - završen projekt, završetak Trga Tina Ujevića 215.000,00 kuna - projekt završen, radovi na izgradnji javne rasvjete 1.700.000,00 kuna cca 170 novih rasvjetnih tijela je stavljeno - projekt završen. Gradonačelnik je kazao kako je to što se tiče ulaganja u komunalnu infrastrukturu u prvih 6 mjeseci ove godine i kako je osobno zadovoljan iako se možda moglo i više što ne znači da se neće do kraja ove godine i realizirati. Kazao je kako će se pokušati realizirati sve što je planirano. Za troškove službenih putovanja gradonačelnik je odgovorio vijećniku kako će dobiti izvješće za prvih šest mjeseci. Gradonačelnik je kazao kako je samo u prošlom mjesecu zahvaljujući odlascima u Zagreb Grad Makarska potpisao ugovor za cca 4.000.000,00 kuna bespovratnih sredstava pa shodno navedenom neka građani procjene troškove službenih putovanja.

Vijećnik **Jure Brkan** zamolio je ako može dobiti odgovore od pročelnice na pitanja koja je postavio. Osvrnuo se na izlaganje gradonačelnika upitavši rekavši da su prihodi povećani 20-30 % i ima li gradonačelnik neka druga izvješća u odnosu na vijećnike s obzirom da u Izvješću koje su dobili vijećnici piše da je u usporedbi s prošlogodišnjim povećanje 16 %, a rashodi su navedeni u iznosu od 5,8 % povećanja pa mu nije jasno odakle je gradonačelnik pročitao iznose od 20-30 %. Ovdje je prikazano kako je reprezentacija u Uredu gradonačelnika za 46 % veća nego za isti period prošle godine. Vijećnik je kazao kako je gradonačelnik spomenuo Jadransku ulicu i Trg 4. svibnja 533. g. i kako mu je drago što su to čuli jer u ovom Izvješću to nije sadržano. Vijećnik je kazao kako je od 46.000.000,00 planiranih kuna potrošeno 9.683.000,00 kuna što je 20 %. Vijećnik je prokomentirao kako je gradonačelnik kazao da se moglo više, a on tvrdi da se moralo više. Vijećnik je kazao kako se priče o bajkama nastavljaju i na Odjelu za proračun i financije.

**Gradonačelnik Grada Makarske Tonći Bilić** nadopunio je odgovor na ranije postavljena pitanja. Kazao je kako je točno da je mali iznos za osiguranje Grada jer su do sad bili vezani ugovorom s jednom osiguravajućom kućom koji su dobili od ranije, a ove godine kad je taj ugovor istekao i kad se napravio pozivni javni natječaj iznos za osiguranje imovine Grada s 80.000,00 kuna je sveden negdje na 34.500,00 – 35.000,00 kuna i tu se uštedjelo više od duplo. Dok god nije bilo ponuda više subjekata, premije su bile puno veće kazao je gradonačelnik. Gradonačelnik je kazao kako se intelektualne usluge u iznosu 44.000,00 – 45.000,00 kuna odnose na troškove Poslovnog uzleta, a odvjetničke usluge i to odvjetnika Krune Peronje, makarskih odvjetnika Ravlića, Rusendića, Lalića, Filipovića, odvjetnika izvan Makarske Vuletića, Marinovića sve skupa se odnosi negdje oko 400.000,00 kuna. Gradonačelnik je kazao kako su u Gradu zatečeni sporovi vrijednosti preko 30.000.000,00 kuna, a otvoreni su i neki novi sporovi na temelju potpisanih sporova od strane bivšeg gradonačelnika bez suglasnosti Gradskog vijeća koji su do sada prouzročili tužbene zahtjeve u vrijednosti preko 4.200.000,00 kuna za koje se nada da Grad neće platiti ni lipe nakon okončanja postupaka.

Vijećnik **Marko Ožić Bebek** je sudjelujući u raspravi rekao da je gradonačelnik kad je već govorio koji su odvjetnici, onda mogao i kazati i koliko je kojemu plaćeno pa da se zna i to ako se hoće biti baš precizan. Vijećnik je kazao kako su slučajno zovnuli redare pa su ih pitali je li naplaćivano ovih godina kad je gradonačelnik rekao da nije naplaćivano pa su im redari javili da su uredno predavali novac. Vijećnik je kazao kako postoje ugovori koje je gradonačelnik potpisao, bio to on ili netko drugi, i ne vjeruje da su potpisivali protuzakonite ugovore. Vijećnik je kazao kako je ako je bila potrebna odluka Gradskog vijeća i tražena odluka Gradskog vijeća, a ako nije trebala, nije trebala. Do spora može doći kada sadašnji gradonačelnik ne poštuje potpise svojih prethodnika i kako se boji da je to najčešći razlog zašto se dolazi u spor.

**Gradonačelnik Grada Makarske Tonći Bilić** je kazao kako je točno da ima prekovremenog rada i prekovremenog rada bilo je i 2013. godine i to uglavnom u Odsjeku komunalnog redarstava i kako i danas ima prekovremenog rada i u tom Odsjeku.

Pročelnica Upravnog odjela za financije i proračun Grada Makarske **Dunja Buljan** odgovorila je na upite iz izlaganja vijećnika kazavši kako su škole prikazale tolike rashode za službena putovanja. Kazala je kako na njene pozive i opetovana traženja obrazloženja navedenih rashoda je napisana jedna rečenica. Pročelnica je kazala kako ako su bila djeca onda to nisu službena putovanja zaposlenih. Kazala je kako nastoji svaki put u ovim izvješćima dati objašnjenja i obrazloženja bez obzira tko je pozicija, a tko opozicija i tako je i ovdje napisala obrazloženje za službena putovanja jer je poznato da po tome uvijek svi udaraju u raspravama. Pročelnica je kazala kako je u obrazloženju morala napisati ono što je istina.

Vijećnik **Marko Ožić Bebek** je kazao kako je istina što pročelnica govori, ali s obzirom na iznos koji se pojavio moralo se posumnjati da ne štima toliko da netko više putuje od gradonačelnika kad se zna da najviše putuje gradonačelnik. Kazao je kako sumnja da najviše putuju škole.

Pročelnica Upravnog odjela za financije i proračun Grada Makarske **Dunja Buljan** je odgovarajući vijećniku kazala kako je zato i napisala tko je putovao i zato je tražila od računovođe škole obrazloženje i dostavljeno joj je kako su 30.000,00 kuna njihovi rashodi, a drugo je iz EU fondova. Pročelnica je kazala kako na njeno traženje obrazloženja o kakvim se fondovima radi, nije dobila odgovor. Kazala je kako je sada vijećnik odgovorio kako se radi o djeci i da se radi o krivo prikazanim rashodima od strane računovodstva škole.

Vijećnik **Sretan Glavičić** je upitao koje su to škole.

Pročelnica Upravnog odjela za financije i proračun Grada Makarske **Dunja Buljan** je odgovorila kako se radi o osnovnoj školi i kako je na postavljeno pitanje dobila odgovor iz računovodstava da se radi o EU fondovima u samo jednoj rečenici.

Vijećnik **Sretan Glavičić** je kazao za prekovremeni rad ako je to problem tih par tisuća kuna za cijelo ovo razdoblje kako to samo znači da Gradska uprava dobro radi i da su svi resursi iskorišteni, te treba pohvaliti one koji su odgovorni, a ne isticati bez argumenata to kao problem jer bi svi za svoj prekovremeni rad trebali biti plaćeni što je i zakonska obveza. Kazao je kako vjeruje da su i vijećnici u institucijama u kojima su zaposleni plaćeni za svoj prekovremeni rad.

Vijećnik **Jure Brkan** je replicirao na raspravu vijećnika kazavši kako je otvoreno rekao zašto ga zanima prekovremeni rad. Upitao je li ostvaren za plaćanje ovih prekovremenih subota za rad Gradskog vijeća što ne smije biti jer je ovdje na Gradskom vijeću na pitanje njihove vijećnice Verice Raos upućeno predsjednici Gradskog vijeća Jagodi Martić ona izričito odgovorila da se ovo ništa dodatno ne naplaćuje i iz tog razloga njega kao vijećnika to zanima.

*Izvještaj o izvršenju Proračuna Grada Makarske za razdoblje od siječnja do lipnja 2016. g. usvojen je s 9 (devet) glasova ZA, 6 (šest) glasova PROTIV i 1 (jednim) SUZDRŽANIM glasom.*

1. **Izvješće o korištenju proračunske pričuve za razdoblje 30. 6. - 5. 9. 2016. g.**

Uvodno obrazloženje Izvješća o korištenju proračunske pričuve za razdoblje

30. 6. – 5. 9. 2016. g. je dala pročelnica Upravnog odjela za financije i proračun

Grada Makarske **Dunja Buljan.**

*Predsjednica Gradskog vijeća**Grada Makarske je kazala kako po ovoj točki nema*

*rasprave s obzirom da se radi o aktima koje donosi gradonačelnik i nema glasovanja*

*s obzirom da se ovo Izvješće samo daje na znanje vijećnicima.*

Nakon stanke tajnica Gradskog vijeća Grada Makarske Lara Rakušić Ivanković obavila je prozivku vijećnika i konstatirala da je na sjednici nazočno 14 od 17 vijećnika kao i da je nastavak održavanja sjednice pravovaljan.

1. **Prijedlog izvješća o radu gradonačelnika Grada Makarske za razdoblje od 1. 1.- 30. 6. 2016. g.**

Uvodno obrazloženje Prijedloga izvješća o radu gradonačelnika Grada Makarske za razdoblje od 1. 1.- 30. 6. 2016. g. dao **je gradonačelnik Grada Makarske Tonći Bilić.**

U ime Kluba vijećnika HDZ-a i koalicijskih partnera u raspravi je sudjelovao vijećnik **Marko Ožić Bebek** koji je kazao kako se radi o standardnom izvješću o radu gradonačelnika koje se dostavlja svakih pola godine. Kazao je kako je Izvješće standardizirano i detaljno i predložio je da se kod međugradske suradnje kad gradonačelnik putuje ubuduće ne navedu u Izvješću samo gradovi, nego da se napiše svugdje gdje je putovao, da se napiše je li bilo kurtoazno ili poslovno pa da se vijećnicima kaže o čemu se tu radilo, da bude malo iscrpnije. Na kraju Izvješća vidi da su projekti prikazani tiskani u bojama, te predlaže da i dio izvješća o putovanjima bude u bojama s tim da na svakoj strani bude jedan *selfie* gradonačelnika da se vidi gdje je bio i šta je radio, da to bude jedno osvježenje. Zaključio je da bi bilo dobro da to bude detaljno. Vijećnik je kazao kako iz razloga što žele da to bude još kvalitetnije, čarobnije izvješće Klub vijećnika neće podržati ovo Izvješće.

U ime Kluba vijećnika SDP-a i HNS-a u raspravi je sudjelovao vijećnik **Sretan Glavičić** koji je kazao kako su u ovom Izvješću informirani o radu gradskih odjela, radu na planiranim projektima i ostvarenju postavljenih ciljeva. Vijećnik je spomenuo glavne projekte na kojima se radilo i to: projekt *Dječji vrtić i jaslice na* *Zelenki*, paralelno s tim projektom završetak projekta *Dječji vrtić u Velikom Brdu*, projekt *Groblje u Velikom Brdu* gdje se nakon svih godina počelo privoditi posao kraju, projekt *Stara upravna zgrada na Gradskom sportskom centru* gdje se već ulazi na gradilište i otpočinju radovi, projekt *Žičara* kao najkapitalniji projekt koji će se desiti u skoro vrijeme za koji su napravljene pretpostavke u zadnje dvije godine više nego svih ovih 40 godina od projiciranja ideje. Vijećnik je kazao kako je o projektu komunalne infrastrukture što se napravilo u ovih šest mjeseci detaljno govorio gradonačelnik u uvodnom obrazloženju pa neće ponavljati. Vijećnik je posebno istaknuo program projekta djelovanja za mlade koji je Grad Makarska izradio i podsjetio na izbor Savjeta mladih grada Makarska. Vijećnik je također podsjetio na projekte na kojima se radilo u izvještajnom razdoblju kao što su izrada projekata i projektne dokumentacije uređenja rive u predjelu od Arbuna prema Sv. Petru i Osejavi nakon završetka radova na lukobranu, dinamici dovršetka radova polivalentne dvorane u staroj srednjoj školi, rekonstrukcije i uređenja stare Pavlinovićeve kuće na Dugišu, uspješnog turističkog dijela predsezone s brojnim festivalskim manifestacijama, kulturnim događanjima te sportskim turnirima. Izrazio je zadovoljstvo s obzirom da svako izvješće koje se dobije je kvalitetnije i sažetije nego prethodno i misli da su se postigli neki standardi u pogledu transparentnosti rada i izvještavanja. Vijećnik je kazao kakao će Klub vijećnika podržati predloženo Izvješće.

U pojedinačnoj raspravi je sudjelovao vijećnik **Ivan Šimić** koji je kazao kako se ne može složiti s ovakvim Izvješćem, niti će ga podržati. Kazao je kako ništa nije prikazano detaljno i opsežno i kako nema nijedne tablice, bez obzira što HDZ i SDP tvrde da je Izvješće detaljno i iscrpno. Vijećnik je upitao je li se ikada napravila projekcija koliko će žičara dati pozitivnog, a koliko negativnog makarskom turizmu. Kazao je kako će Biokovo biti poprilično narušeno i nagrđeno ovim projektom i smatra da bi ovo bilo škodljivo i za primarno gospodarstvo, i za turizam. Kazao je kako u dijelu Izvješća koji se odnosi na sport nema tablica iz kojih bi se vidjelo koliko djece se bavi sportom, koliko sportskih ureda, koliko je treninga odrađeno. Vijećnik je kazao kako u poglavlju gospodarstva nema nijednog retka o gospodarstvu. Kazao je kako je u Izvješću navedeno koliko se zaradi od naplate parkiranja, a nema podatka na koliko parkirališnih mjesta. Vijećnik je zaključio kako je Izvješće neprihvatljivo.

U pojedinačnoj raspravi je sudjelovao vijećnik **Jure Brkan** koji je kazao kako u Izvješću u dijelu *Protokol i javnost rada pod međugradska suradnja* su nabrojani gradovi s kojima su obavljene pripremne radnje za potpisivanje sporazuma o suradnji kao i gradovi koje su delegacije Grada Makarske posjetile, ali nema nigdje gdje je gradonačelnik išao i zašto. Vijećnik se osvrnuo na dio Izvješća koji se odnosi na mjesnu samoupravu i na dio gdje se kaže kako se redovno komunicira s predsjednicima mjesnih odbora i konstatirao kako se ta komunikacija vjerojatno vodi preko medija jer predsjednik MO Ratac-Zelenka kaže da se s njim ne komunicira. Vijećnik je kazao kako se u Izvješću u poglavlju 5. *Kultura* spominju maškare i Karneval, Interregionalni kuharski kup europskih regija, ugovor s umjetničkim ravnateljem Makarskog kulturnog ljeta i istaknuo kako je jedina bitna stvar koju vidi u Izvješću o kulturi je da je Grad Makarska u ožujku usvojio Plan razvoja kulturnog turizma grada Makarske 2015./2020. i smatra kakao je to jedina stvar koja je bitna u izvješću o kulturi, a ne koliko je grupa učestvovalo u Karnevalu. Vijećnik je kazao kako prema dijelu Izvješća koji se odnosi na osnovne škole ima osjećaj da je gradonačelnik svu djecu vodio za ruku na razna natjecanja, na sve posjete u kojima su bili, zatim da je organizirao Europsko prvenstvo u nogometu u Portugalu, a bitne stvari su preskočene. Vijećnik je kazao kako se u Izvješću po prvi put kaže da je uređenje plaža Osejava povjereno arhitektu Bašiću, pa ga zanima je li sklopljen ugovor s arhitektom, je li bio javni natječaj jer to ne zna. Vijećnik se u svom izlaganju osvrnuo i na projekt *Žičar*a i kazao kako je u izvješću vezano za isti nabrojeno puno nepotrebnih stvari, a one koje bi trebale biti sastavni dio ovog projekta se ne vide u Izvješću.

Vijećnica **Gordana Muhtić** je replicirala na izlaganje vijećnika Jure Brkana kazavši kako vijećnik minorizira dio Izvješća koji se odnosi na kulturu, a koje ima 4 stranice i smatra da je vijećnik na taj način uvrijedio Glazbenu školu, Gradsku knjižnicu, Galeriju *Antun Gojak*.

Vijećnik **Jure Brkan** je odgovorio na repliku kazavši kako drži da u ovom Izvješću nije mjesto podatku koliko je grupa bilo u Karnevalu, koliko je djece osnovnih škola bilo na natjecanjima i drži da nikoga nije uvrijedio time što je to rekao.

Vijećnik **Stipe Bartulović** je u pojedinačnoj raspravi kazao kako treba razgovarati konkretno jesu li poštivani prioriteti što građanima treba rješavati u javnom interesu. Vijećnik je kazao kako je potrebno razgovarati koje službe usporavaju u realizaciji pojedinih projekata, o sporosti sudova i katastra u rješavanju predmeta vezanih za pojedine projekte, radu inspekcija u turističkoj sezoni itd. Vijećnik je također govorio o suradnji s našim privrednicima i obrtnicima koji zadnje vrijeme u tisku kažu da se s njima ne razgovara i kako o tome treba razgovarati. Vijećnik je upitao što je napravila radna skupina za izradu Pravilnika o uređenju stare gradske jezgre u sklopu projekta *Revitalizacija stare gradske jezgre* u korištenju i u funkciji turizma. Pohvalio je dostupnost i sačuvanost gradskih odluka u elektronskom obliku i mogućnost pregleda istih od strane građana putem interneta. Vijećnik se osvrnuo i na projekt gradskog interneta.

U pojedinačnoj raspravi je sudjelovala i vijećnica **Verica Raos** koja je upitala zašto je ovako šturo izvješće o projektu *Žičara* i nigdje nema koliko sredstava bi to koštalo i odakle bi se to platilo za idejne projekte. Vijećnica je prokomentirala i dio Izvješća koji se odnosi na tržnicu kazavši kako je to najskuplja tržnica po cijenama u Hrvatskoj, te bi se trebalo pristupiti rekonstrukciji da se uredi. Vijećnica je predložila da se napravi nova tržnica s parkiralištom, s tržnicom koja zimi može biti u klimatiziranim uvjetima i kvalitetnom ponudom za građane s mesnicama i ribarnicom. Vijećnica je ukazala kako u Izvješću nema prijedloga kako da se osigura što manja zakrčenost prometa prema centru grada koja se događa u sezoni, te upozorila kako se sezona svodi na tri tjedna i kako se treba naći načina da se to produži i treba povesti računa o malim iznajmljivačima. Vijećnica je kazala kako zbog svega navedenog neće podržati ovo Izvješće.

Vijećnik **Marko Ožić Bebek** je kazao kako je normalno kad gradonačelnik relativizira u raspravi da i vijećnici relativiziraju, te smatra da bi se ovo Izvješće trebalo zvati Izvješće o radu Gradske uprave koju vodi gradonačelnik, a ne Izvješće o radu gradonačelnika i tada bi bilo manje problema i puno manje relativiziranja u raspravi.

Vijećnik **Sretan Glavičić** je replicirao na izlaganje vijećnika Marka Ožića Bebeka kazavši u smjeru onoga što je vijećnik rekao da je ovo Izvješće gradonačelnika, ali je svima jasno da je to izvješće o poslovanju stručnih službi Grada Makarske. Vijećnik je kazao kako je to oduvijek tako i da podržava ako ne može službeno da se u zagrade stavi i rad gradskih službi.

Vijećnica **Gordana Muhtić** je replicirajući kazala kako joj je drago da se slažu da je ovo izvješće o radu gradskih službi.

*Izvješće o radu gradonačelnika Grada Makarske za razdoblje od 1. 1.- 30. 6. 2016. g. je usvojeno s 8 (osam) glasova ZA i 7 (sedam) glasova PROTIV*.

1. **Prijedlog odluke o izradi Urbanističkog plana uređenja naselja Veliko Brdo 4**

Uvodno obrazloženje Prijedloga odluke o izradi Urbanističkog plana uređenja naselja Veliko Brdo 4 je dala zamjenica gradonačelnika Grada Makarske **Lori Veličković.**

U ime Kluba vijećnika HDZ-a i koalicijskih partnera u raspravi je sudjelovao vijećnik **Jure Brkan**, koji je kazao kako nije dobio obrazloženje uz ovu točku dnevnog reda. Vijećnik je kazao kako bi u obrazloženju trebalo stajati zbog čega se kreće u izradu UPU-a, tko ima interes, jesu li su to investitori, Grad, država, ceste ili tko već. Zanima ga zašto se kreće u izradu UPU-a za nešto gdje nema nigdje ništa jer se radi o običnoj škrapi, dolcu, u Velikom Brdu, za koji nitko nije iskazao interes ili možda je, a oni ga ne znaju, a drugi neki dijelovi grada traže da se urbaniziraju. Vijećnik je rekao kako želi kazati da će se sada dati novac za izradu Urbanističkog plana uređenja Veliko Brdo 4 za koji nitko nema interesa, a taj novac se može uložiti za izradu nekog drugog urbanističkog plana ili se može u dijelove grada za koje je već izrađen urbanistički plan provesti urbanizacija, može se dovesti ceste, dakle infrastrukturu. Htio bi znati tko ima konkretan interes za urbanizaciju dolca u Velikom Brdu.

**Zamjenica gradonačelnika Grada Makarske** **Lori Veličković** je odgovorila na izlaganje vijećnika kazavši kako se radi o zadnjem UPU za područje Velikog Brda koji nije donesen prema prostornom planu uređenja Grada Makarske i Grad Makarska ga je dužan donijeti.

Vijećnik **Jure Brkan** je upitao jesu li urbanizirana sva okolna područja, a koja se nalaze na karti koju su dobili u materijalima za sjednicu oko ovog područja za koje se donosi odluka i jesu li izrađeni urbanistički planovi.

**Gradonačelnik Grada Makarske Tonći Bilić** je odgovorio vijećniku kazavši da su početkom ove godine ili krajem prošle imali na Gradskom vijeću Odluku o izmjeni i dopuni Prostornog plana Grada Makarske, odnosno usklađivanje sa zakonom i na temelju zakona mogućnost označavanja dijelova grada i planova koji se trebaju donijeti na temelju Prostornog plana Grada Makarske dijelove na kojima se može izdavati dokumentacija za gradnju ako postoji infrastruktura. Kazao je kako ostali dio plana koji nije obuhvaćen tim izmjenama Prostornog plana, a taksativno su navedeni brojevi planova, ovi brojevi na karti su brojevi plana, a bilo ih je negdje 30-ak planova nižeg reda koji se trebaju donijeti, a propisani su Odlukom o prostornom planu Grada Makarske i na temelju Zakona o prostornom planiranju. Gradonačelnik je kazao kako je ovo jedan od zadnjih planova koji su se trebali napraviti na temelju Prostornog plana Grada Makarske iz 2006. godine i izmjena i dopuna tog Plana iz 2009. godine. Gradonačelnik je kazao kako je ovo samo logičan nastavak i kontinuitet rada na urbanizaciji dijelova grada koji su navedeni i koji se trebaju napraviti na temelju Prostornog plana Grada Makarske, a okolno je područje u tamno žutoj boji i već je izgrađeno.

U ime Kluba vijećnika SDP-a i HNS-a u raspravi je sudjelovala vijećnica **Gordana Muhtić** koja je u svom izlaganju objasnila proceduru donošenja UPU-a i što znači donošenje odluke o izradi UPU-a. Vijećnica je kazala kako zna da postoji strah od betonizacije, ali kako je ova Gradska uprava u zadnje tri godine dokazala na primjeru UPU Glavica i još nekih kako straha od betonizacije ne treba biti. Vijećnica je kazala kako će Klub vijećnika podržati ovu Odluku.

Vijećnik **Jure Brkan** je replicirao na izlaganje vijećnice kazavši kako nema straha i samo napominje da se uvijek imao točno izražen interes i zbog toga je postavio pitanje. S obzirom da je dobio odgovor da se sve ostalo urbaniziralo i da je ostalo samo ovo područje sad mu je jasno o čemu se tu radi.

Vijećnik **Ivan Šimić** je sudjelovao u pojedinačnoj raspravi i kazao kako drži da je prijedlog prihvatljiv i da je logičan slijed razvoja urbanog prostora u Velikom Brdu i stoga će podržati Odluku.

Vijećnik **Marko Ožić Bebek** je u izlaganju zamolio da sljedeći put kod ovakvih odluka skica bude u boji tako da ne bude dilema što je svijetlo žuto, a što tamno žuto. Vijećnik je također zamolio da ubuduće uz materijale bude obrazloženje pa da se ne mora nagađati zašto se nešto donosi.

*Odluka o izradi Urbanističkog plana uređenja naselja Veliko Brdo 4 je usvojena jednoglasno s 15 (petnaest) glasova ZA.*

1. **Prijedlog zaključka o Prijedlogu rješenja o imenovanju mrtvozornice za područje grada Makarske**

Uvodno obrazloženje Prijedloga zaključka o Prijedlogu rješenja o imenovanju mrtvozornice za područje grada Makarske je dao zamjenik gradonačelnika Grada Makarske **Miroslav Družianić.**

S obzirom da za raspravu nije bilo prijavljenih vijećnika predsjednica Gradskog vijeća Grada Makarske Jagoda Martić je Prijedloga zaključka o Prijedlogu rješenja o imenovanju mrtvozornice za područje grada Makarske stavila na glasovanje.

*Zaključak o Prijedlogu rješenja o imenovanju mrtvozornice za područje grada Makarske je usvojen jednoglasno s 15 (petnaest) glasova ZA.*

1. **Prijedlog zaključka o davanju suglasnosti na Izvješće o poslovanju Vodovoda d.o.o. Makarska u 2015. godini**

Uvodno obrazloženje Prijedloga zaključka o davanju suglasnosti na Izvješće o poslovanju Vodovoda d.o.o. Makarska u 2015. godini je dao **Šimun Borić,** direktor Vodovoda d.o.o. Makarska

U ime Kluba vijećnika HDZ-a i koalicijskih partnera u raspravi je sudjelovao vijećnik **Stjepan Eljuga** koji je kazao kako je Izvješće korektno, pregledno, slikovito, pojednostavljeno i razgovjetno prikazano u tehničkom smislu. Vijećnik je kazao kako je SDP-ova gradska vlast više puta eksplicitno govorila o izgradnji vodosprema na području grada Makarske, a sada na koncu 2016. godine radovi na vodospremi Zelenka još nisu niti započeli. Čini mu se da su četiri godine prošle, a ova vodosprema neće biti završena. Vijećnik Stjepan Eljuga je podsjetio kako je kada su nastali problemi 2007. godine s protokom vode u vodoopskrbnoj mreži se napravila inkrustracija i rekonstrukcija vodoopskrbne mreže u koju je tadašnja gradska uprava na čelu s gradonačelnikom Markom Ožićem Bebekom uložila 12.000.000,00 kuna vlastitih sredstava i tada se ponovno vratio kapacitet protoka na 450 litara vode. Vijećnik je kazao kako je upravo vodosprema na Zelenki imala funkciju da kad se izgradi da se na nju priključi hotel Romana. Kazao je da sada kada je izgrađen hotel Romana i priključen na regionalni vodovod već se na 75 metara nadmorske visine osjeća redukcija vode na Zelenki i zato se mora izgraditi ta vodosprema.Vijećnik je konstatirao kako je komforno biti direktor Vodovoda jer Vodovod nema konkurenciju, bilanca je zadana, potrošnja će se naplatiti građanima. Vijećnik je u svom izlaganju kazao kako je za vodospremu Požare prikazana sredstva u pripremi u iznosu 276.000,00 kuna i za taj se iznos može pripremiti samo dokumentacija, a ne može se izgraditi vodosprema Požare. Vijećnik je kazao kako sva naselja u Makarskoj uključujući i Puhariće imaju vodu, a samo Kotišina koje su svima puna usta, nema. Kada dođe voda u Kotišinu, će se tamo i živjeti i desit će se isto što se desilo u Puharićima gdje su sada zbog dolaska vode sagrađene vile s bazenima i ljudi sada žive u Puharićima. Vijećnik Stjepan Eljuga je kazao kako u Izvješću nema azbestnih cijevi koje se nalaze ispod grada Makarske kroz koje još protječe pitka voda. Kazao je kako je 2005. godine u Europskoj uniji zabranjen azbest. Napomenuo je kako su velike rekonstrukcije na azbestnim cijevima, kako one pucaju, one su pod erozijom i kroz tu priču dolazi azbest u cjevovod. Vijećnik je kazao kako ih treba mijenjati s duktilnim cijevima koje su zdravstveno prihvatljive kao što se to radi u drugim gradovima, primjerice Karlovcu.

U ime Kluba vijećnika SDP-a i HNS-a u raspravi je sudjelovao vijećnik **Sretan Glavičić** koji je kazao kako je se poslovanje Vodovoda 2015. godine odvijalo s osnovnim zadatkom da se osnovne dijelove za funkcioniranje vodoopskrbnog sustava i odvodnje održi u stanju funkcionalne sposobnosti.. Vijećnik je kazao kako će 2015. godina ostati zabilježena po iznadprosječnoj potrošnji vode za koju su objektivni razlozi izrazito sušna godina i vrlo uspješna turistička sezona, a subjektivni razlozi su određeni kvarovi na vodoopskrbnoj mreži. Krajem srpnja 2015. godine desio se problem s opskrbom pa je jedan viši dio grada u tom vremenu bio pod otežanom opskrbom vode dok je istočni dio Primorja i dio Hvara imao značajnih problema s opskrbom vode. Vijećnik je kazao kako treba sve poduzeti i napraviti da u budućnosti u funkcioniranju vodoopskrbnog sustava ne dolazi do ovakvih problema. Potrebno je konstatirati kako će osim kratkotrajnih problema u radu vodoopskrbnog sustava 2015. godina ostati kao izrazito uspješna godina u poslovanju Vodovoda. Kazao je kako je društvo cijele godine bilo likvidno i ispunjavalo sve svoje obveze prema planu poslovanja, te je imovina tvrtke povećana za 10 % što se godinama nije desilo, prihodi su povećani za 8 %, a dobit poslije oporezivanja je povećana za 90 %. Učinjeni su značajni iskoraci u području investicijskih aktivnosti, naplate potraživanja i smanjivanja gubitaka u sustavu vodoopskrbe. Kazao je kako se planiraju ulaganja u visini preko 30.000.000,00 kuna, te su stvoreni uvjeti, kupljeno zemljište i ishođene građevinske dozvole za izgradnju i preseljenje tvrtke na novu lokaciju što će stvoriti pretpostavku za efikasniju organizaciju rada društva koje će sada biti objedinjeno na jednom mjestu izvan centra grada. Kazao je kako će Klub vijećnika dati suglasnost na Izvješće.

Vijećnik **Zvonimir Galić** je u pojedinačnoj raspravi kazao kako bi bilo dobro kad se već na ovakav način daju grafovi u izvješću iz kojih bi vijećnici trebali iščitati kako bi bilo dobro da ih se prikaže u bojama ili na drugi način kako bi bili pregledni. Vijećnik je upitao zašto se ne ažurira naplata dugova u vremenu poslije turističke sezone kad dužnici imaju sredstava za plaćanje. Vijećnik je kazao kako se u Izvješću napisalo da već drugu godinu zaredom amortizacija pokazuje značajan pad pa je upitao znači li to da vrijednost Vodovoda kao sustava u cjelini pada. To onda znači da se Vodovod ne modernizira, a ako sustav stari, onda se povećavaju i gubitci. Vijećnik Zvonimir Galić je upitao kolike gubitke danas ima vodoopskrbni sustav, koliko se procjenjuje da su gubitci u dijelu sustava gdje su azbestne cijevi i koliko se procjenjuje da to košta. Vijećnik je kazao ako može da se ti gubitci u odgovoru usporede s nekim gradom iz Hrvatske.

**Predsjednica Gradskog vijeća Grada Makarske Jagoda Martić** je odgovorila kako su grafovi iz Izvješća prikazani u originalu na službenim internetskim stranicama Grada Makarske u boji i tu su svi dostupni u boji svima radi lakše preglednosti dok su materijali za Gradsko vijeće zbog tiskanja u crno- bijeloj varijanti.

Vijećnik **Marko Ožić Bebek** je u pojedinačnoj raspravi kazao kako će Klub vijećnika HDZ-a i koalicijskih partnera podržati predloženo Izvješće. Vijećnik je kazao kako ima par pitanja i jedan prijedlog. Upitao je ima li ikakvo rješenje da se poveća količina vode koja dolazi prema Makarskoj, primjerice da se Baška Voda i Brela izdvoje, da se možda napravi paralelna mreža za te općine tako da sadašnji protok regionalnog vodovoda bude u potpunosti osiguran za Makarsku i radi li se na takvom nekom rješenju radi. Vijećnik Marko Ožić Bebek je predložio Juru Brkana za direktora Vodovoda komentirajući kako bi na taj način vjerojatno Kotišina ubrzo dobila vodu s obzirom da je Podgora nakon imenovanja sadašnjeg direktora Vodovoda dobila najveću investiciju. Vijećnik je kazao kako se za svoje selo treba žrtvovati.

Vijećnica **Verica Raos** je u pojedinačnoj raspravi upitala kolika je najveća bruto plaća u Vodovodu, a kolika je najmanja, htjela bi odgovor. Vijećnica je zatražila da joj se objasni klapanje poklopaca šahti i poklopaca satova u centru koji se nalaze u popločanim ulicama, a koji se godinama ne servisiraju i zbog toga klapaju. Isto je upitala i za poklopce šahti i na ostalim prometnicama u gradu.

Vijećnik **Ivan Šimić** je u pojedinačnoj raspravi kazao kako se priča o nekakvoj amortizaciji od 5.000.000,00 kuna za 2015. godinu pa ga zanima je li moguće da tako moćna i velika mreža i infrastruktura kao što je Vodovod ima tako malu amortizaciju.

Odgovore na raspravu i pitanja vijećnika je dao **Šimun Borić,** direktor Vodovoda d.o.o. Makarska koji je kazao kako je od 1992. godine do 2002. godine bio predsjednik Nadzornog odbora Vodovoda tako da može argumentirano raspravljati tko je što i koliko napravio u mandatu koje vlasti, ali drži da nema smisla o tome raspravljati jer je sva ulaganja izvršio Vodovod. Kazao je kako od kada je načelu Vodovoda sve odluke o ulaganjima se među suvlasnicima donose jednoglasno. Vezano za upit o cijevima kazao je kako azbest cement nije štetan što se tiče cijevi što je i znanstveno dokazano i oko toga ne treba praviti paniku. Direktor Vodovoda je kazao kako su to pokušavali lobiji koji danas protežiraju nekakve cijevi za koje se ne zna što će pokazati budućnost, a za koje se već priča da daktil nije dobra priča, da nije zdrava priča. Kazao je kako je azbest cement štetan ako čestica prašine dolazi do dišnih puteva i tada je problem.

Što se tiče koliko se i kada investiralo u najboljim godinama u Vodovodu investiralo 30.000.000,00 kuna i kako se nada ako on izdrži do kraja mandata da će se 50.000.000 kuna investirati u Vodovod i da će se napraviti obje vodospreme. Što se tiče tih dviju vodosprema, kazao je kako su ga dočekale u istom stanju u kakvom ih je i ostavio kad je otišao iz Nadzornog odbora što znači da se ništa na njima nije napravilo. Zahvaljujući tome što je riješen problem inkrustracije uz pomoć ljudi s fakulteta kada se ulagalo u to, što je bilo revolucionarno, Makarska nema nekih većih problema s vodom jer se dobila dodatna litraža. Kazao je kako nisu još završili Bilaje koje će sad završiti tako da će sve ono što su zamislili tih godina 2011. i 2012. i proveli u djelo jednim dijelom sada biti dovedeno do kraja.

Odgovarajući na upite vijećnika kazao je kako je odnos između zimske i ljetne potrošnje stalno zabrinjavajući i on je 1 naprema 7 u prosjeku, u nekim dijelovima Primorja je taj odnos 1 naprema 15. Kazao je kako to znači da se mora cijele godine održavati vodovod u stanju funkcionalne sposobnosti da bi ljeti imali kapacitet za 15 puta veću potrošnju. Za gubitke je odgovorio kako su isti i zimi i ljeti i oni su ogromni, bilo bi dobro da su manji, ali su na razini Hrvatskog prosjeka. Direktor Vodovoda je kazao kako je rekorder po gubitcima Imotski gdje su gubitci oko 90 %, dok je najbolji Zadar s nekih 20 % gubitaka u Vodovodu d.o.o. su gubitci oko 40 % dok je hrvatski prosjek negdje oko 44%. Regionalni cjevovod koji je dug 53 kilometra koji je napravljen 1970. godine i još uvijek na njemu nema nikakvih gubitaka, a problem je na sekundarnoj mreži u dužini 290 kilometara ukupno cjevovoda i to je mreža koja je građena dugi niz godina i taj problem imaju svi i nitko ga bez obzira na bogatstvo ne može riješiti. Kazao je kako je potrebno doći na prosjek Europske unije, a to je negdje između 15 i 20 % gubitaka i to je zadatak. Direktor Vodovoda je kazao kako je sad raspisan natječaj u Vodovodu za primanje jednog inženjera građevine koji će se baviti isključivo gubitcima jer to je već posao na razini inženjera s obzirom da danas postoje suvremeni uređaji kojima mogu upravljati inženjeri građevine i slični inženjeri strojarstva, a ne vodoinstalateri i Vodovod mora svoju strukturu zaposlenih mijenjati u korist visokoobrazovanih.

Odgovorio je kako je amortizacijski vijek regionalnog vodovoda 30 godina, a sada mu je 50 i to je jedan od razloga zašto je amortizacija sve manja i manja. Kazao je kako sva sredstava koja su se ulagala, ulagala dugi niz godina i sve su starija i ne može se danas iskopati ovih 290 kilometara vodovoda i zamijeniti novim cijevima jer su to ogromne investicije i cijevi se mijenjaju kada se uređuju ulice i redovno kod sanacije oštećenja pa će se tako sada mijenjati i u Bratušu cjevovod koji je napravljen prije 50 godina s kojega se snabdijeva i hotel Romana. Kazao je kako problem nemaju zbog spoja hotela Romana nego zbog visinske zone i problem su druge visinske zone, a Makarska je izgradnjom prstena do Vrutka i Makra riješila problem relativno dobro, ali se javljaju problemi kad se mora povećati tlačenje na pumpama na Bilajama za Drvenik i Hvar i tada automatski druga visinska zona ostaje bez vode jer se radi o zakonu spojenih posuda.

Kazao je kako su grafovi u boji u Izvješću.

Direktor Vodovoda je kazao kako je zatekao 6.900.000,00 kuna dugova u naplati i smanjio ih je za 900.000,00 kuna i kako se nada do kraja mandata da će ih još značajnije smanjiti.

Odgovorio je kako imaju rješenje za povećanje protoka regionalnog cjevovoda i

rade na njemu i to je najjeftinije rješenje u iznosu investicije od 5.000.000,00 do 6.000.000,00 eura i kako će na potezu od Bekavaca u Brelima do Promajne morati vaditi cjevovod i zamijeniti cijevi fi 450 sa fi 600 što će dovesti više 10-15 % vode što bi značilo novih 50 l/s za Makarsku.

Direktor Vodovoda je odgovorio kako je za vodospremu u Podgori napravljen javni natječaj i sklopljen ugovor o gradnji u prethodnom mandatu, a u njegovom mandatu se vrši izgradnja prema ranije sklopljenim ugovorima.

Odgovorio je kako Makarska u ovom trenutku nema novca za Kotišinu i nije još zrela ni građevinska dozvola, a prioritet su vodospreme Zelenka i Požare.

Šimun Borić**,** direktor Vodovoda d.o.o. Makarska je odgovarajući na upit za visinu plaća kazao kako su plaće 20 % veće nego je prosjek u Republici Hrvatskoj i kako rasponi u plaćama nisu veliki i idu na štetu visokoobrazovanih i takve su prema kolektivnom ugovoru koji se nije mijenjao zadnjih 20 godina. Kazao je kako je odnos između najniže i najviše plaće gdje je i najveći raspon 1 naprema 3.2. Odgovorio je kako su plaće vodoinstalatera oko 5.000,00 kuna, pomoćnih radnika oko 4.000,00 kuna, a inženjera oko 6-7.000,00 kuna neto otprilike.

Odgovarajući na pitanje o klapanju poklopaca šahti direktor je kazao kako se pod njih može jedino podmetnuti guma da manje klapaju i da se zbog zvuka ne mogu mijenjati poklopci koji se nabavljaju na javnoj nabavi, a prema specifikacijama i standardima koji su propisani u Republici Hrvatskoj se naručuju i ugrađuju.

Vijećnik **Stjepan Eljuga** je kazao kako nije širio paniku samo je ukazao da treba mijenjati azbestne cijevi.

Vijećnica **Verica Raos** je kazala kako bi morali imati standard za šahte da ne klapaju i voditi računa o tome jer još uvijek postoje šahte u gradu koje je radio Vodovod nekada pa ne klapaju.

*Izvješće o poslovanju Vodovoda d.o.o. Makarska u 2015. godini je usvojeno jednoglasno s 15 (petnaest) glasova ZA.*

Sjednica je završila u 16.45 sati. 

Zapisnik vodio:

Tonći Batinić, dipl. iur.

**Tajnica**              **Predsjednica**

**Gradskog vijeća**               **Gradskog vijeća**

Lara Rakušić Ivanković, dipl. iur.                                 Jagoda Martić, dipl. ing. kemije